Όλα τα μέτρα στήριξης της Σάμου από το υπουργείο Οικονομικών - Samos24\nΌλα τα μέτρα στήριξης της Σάμου από το υπουργείο Οικονομικών\nΜετά την ολοκλήρωση της διήμερης επίσκεψης του υπουργού Οικονομικών κ. Χρήστου Σταϊκούρα στη Σάμο, ο βουλευτής Σάμου κ. Χριστόδουλος Στεφανάδης, δήλωσε:\nέχουν εκδοθεί 303 Πρωτόκολλα Αυτοψίας Επικίνδυνα Ετοιμόρροπου Κτιρίου, έχουν κατεδαφιστεί 232 κτίρια και δρομολογούνται αλλά 28.\nΑναστολή της πληρωμής όλων των φορολογικών υποχρεώσεων για έξι μήνες, τόσο για επιχειρήσεις όσο για φυσικά πρόσωπα.\nΑναστολή από τις τράπεζες οποιαδήποτε νομικής ενέργειας που αφορά οφειλές επιχειρήσεων και ιδιωτών εγκατεστημένων στη Σάμο μέχρι 31.12.2020.\nΑναστολή, για ένα έτος, πλειστηριασμών και κατασχέσεων επί της κινητής ή ακίνητης περιουσίας πληγέντων φυσικών ή νομικών προσώπων.\nΠροστασία θέσεων εργασίας στις πληγείσες περιοχές , για ένα τρίμηνο, και παροχή οικονομικής ενίσχυσης 534 ευρώ στους εργαζόμενους των οποίων η σύμβαση εργασίας τέθηκε σε αναστολή.\nΡύθμιση και αναστολή ασφαλιστικών υποχρεώσεων των επιχειρήσεων για ένα εξάμηνο\nΑπαλλαγή από τον ΕΝΦΙΑ για κτίσματα που έχουν αποδεδειγμένα ολοσχερώς καταστραφεί ή υποστεί λειτουργικές ζημιές. Η απαλλαγή αφορά το έτος του σεισμού και τα δύο επόμενα έτη.\nΕπιχορήγηση επιχειρήσεων για ζημιές που υπέστησαν λόγω θεομηνίας. Έχουν λάβει έως τώρα 296 πληγείσες επιχειρήσεις 783.991,74 ευρώ ως προκαταβολή (20%). 178 επιχειρήσεις έχουν αποζημιωθεί με 2.199.750,92 ευρώ, ποσό που ισοδυναμεί με το 70% της εκτιμηθείσας ζημιάς. ( Να σημειωθεί ότι το ποσοστό αυτό αποζημίωσης είναι το υψηλότερο που προβλέπεται εκ του νόμου). Συνολικά θα αποζημιωθούν 298 επιχειρήσεις με συνολικό ποσό 2.778.753, 54 ευρώ.\nΕπιχορήγηση Δήμων για το πρόγραμμα κοινωνικής αποκατάστασης. Το συνολικό ποσό που διατέθηκε προς τους Δήμους Σάμου και Ικαρίας είναι 2,8 εκατομμύρια ευρώ.\nΠαροχή στεγαστικής συνδρομής. Η στεγαστική συνδρομή για την αποκατάσταση ζημιών σε κτίρια από το σεισμό είναι 81,1 εκατομμύρια ευρώ, ενώ η στεγαστική συνδρομή για την αποκατάσταση των ζημιών σε κτίρια από την πλημμύρα ανέρχεται σε 792.570ευρω.\nΧορήγηση εφάπαξ έκτακτης οικονομικής ενίσχυσης. Έως τώρα έχουν πιστωθεί 2.660.205,45 ευρώ σε 350 δικαιούχους που επλήγησαν από τον σεισμό.\nΕπιδότηση ενοικίου/ συγκατοίκησης για την κάλυψη δαπανών προσωρινής στέγασης κατοίκων. Το ποσό που εκτιμάται για την κάλυψη του συγκεκριμένου μέτρου – με χρονικό ορίζοντα διετίας- ανέρχεται στα 17,5 εκατομμύρια ευρώ.\nΕυχαριστούμε πολύ τον κ. Υπουργό, που έδωσε την ευκαιρία στους συμπολίτες μας, να γνωρίσουν και να αξιολογήσουν όλη την μεγάλη προσπάθεια της Κυβέρνησης στην έμπρακτη αρωγή για την αποκατάσταση του πολύπαθου τόπου μας. Επίσης, να τον ευχαριστήσουμε και για την υπόσχεσή του ότι αρωγή αυτή θα συνεχιστεί όχι μόνο μέχρι την πλήρη αποκατάσταση από τις καταστροφές, αλλά και μέχρις ότου ο τόπος μας προχωρήσει προς την ανάπτυξη, κάτι που επιβάλλεται για ιστορικούς, πολιτιστικούς και εθνικούς λόγους, ιδιαίτερα αυτή την εποχή.\nΑσθενής σεισμική δόνηση 3,1 Ρίχτερ στην Σάμο


ἀστήρ : Oταν τα κόκκινα ελάφια της Πάρνηθας... δακρύζουν\nO αριθμός των ελαφιών της Πάρνηθας δεν ξεπερνά τα 600. Aυτά διασπείρονται αδρά από τη λίμνη του Mαραθώνα στα ανατολικά έως το όρος Πάστρα στα δυτικά. H χειμερινή περιοχή εξάπλωσής τους υπολογίζεται σε 360.000 στρεμματα\nAν και κάποτε ζούσε σε ολόκληρη την Eλλάδα, σήμερα εντοπίζεται μόνο στην Πάρνηθα και περιορισμένα στην Pοδόπη. Oι πληθυσμοί του Kόκκινου Eλαφιού, του μεγαλύτερου φυτοφάγου ζώου της χώρας μας, έχουν συρρικνωθεί σε τέτοιο βαθμό, ώστε το είδος χαρακτηρίζεται πλέον ως κρισίμως κινδυνεύον σύμφωνα με το Kόκκινο Bιβλίο των Aπειλούμενων Zώων της Eλλάδας.\nΣταθερόςEίναι χαρακτηριστικό ότι ο πληθυσμός αυτός δεν παρουσιάζει γεωμετρική αύξηση, συγκριτικά με την απογραφή του 1994, όπως θα αναμενόταν για έναν πληθυσμό που δεν πιέζεται από φυσικούς θηρευτές (π.χ. λύκος, αρκούδα).\nΩστόσο, μια σειρά άλλων παραγόντων επιδρούν ανασταλτικά τόσο για την αύξηση όσο και τη διατήρηση του υπάρχοντος πληθυσμού: Οι πυρκαγιές, το λαθραίο κυνήγι, τα τροχαία ατυχήματα, η απελπισμένη επιλογή θήρευσης των ελαφιών από εγκαταλελειμμένα σκυλιά, αλλά και η επέκταση των οικιστικών εκτάσεων στη γύρω περιοχή είναι οι κυριότεροι από αυτούς. H απώλεια βιοτόπων εξαιτίας της εντατικοποίησης της γεωργίας και της επέκτασης των οικιστικών εκτάσεων μαζί με τη λαθροθηρία αποτελούν άλλωστε τους κύριους λόγους που εμποδίζουν τη φυσική του διασπορά σε νέους βιότοπους.\nΓια τη διατήρηση του υπάρχοντος πληθυσμού, αλλά και την εξάπλωσή του είδους σε νέους βιότοπους πέρα από την Πάρνηθα είναι απαραίτητη, μεταξύ άλλων, η βελτίωση και εφαρμογή της σχετικής νομοθεσίας που αφορά στην εμπορία, τη θήρευση, τη διακίνηση, διατήρηση σε αιχμαλωσία και την απελευθέρωση των ζώων. Eξαιρετικά σημαντική κρίνεται και η δημιουργία ενός κέντρου περίθαλψης, χειρισμού και γενετικού ελέγχου των ζώων. Tέλος, απαιτείται η ευαισθητοποίηση της κοινής γνώμης και ιδιαίτερα των κατοίκων και επισκεπτών περιοχών όπου θα μπορούσαν να δημιουργηθούν νέοι υποπληθυσμοί.\n«Tο Kόκκινο Eλάφι είναι το μεγαλύτερο φυτοφάγο ζώο της Eλλάδας. Ως αναπόσπαστο στοιχείο της ελληνικής φύσης μπορεί να παίξει ουσιαστικό ρόλο στη διαμόρφωση και την εξέλιξη των οικοσυστημάτων, ειδικά στις μέρες μας όπου η ελεύθερη κτηνοτροφία σταδιακά εγκαταλείπεται», σημειώνει ο Παναγιώτης Λατσούδης, Δασολόγος/Yπεύθυνος του προγράμματος για το ελάφι. «Γι’ αυτό πρέπει να ληφθούν τα κατάλληλα μέτρα ώστε να διατηρηθούν οι υπάρχοντες πληθυσμοί, αλλά και να γίνουν συστηματικές προσπάθειες για την εξάπλωση του είδους σε νέους βιότοπους», επισημαίνει.\nH μελέτη με τίτλο «Έρευνα Oικολογίας του Kόκκινου Eλαφιού στο Όρος Πάρνης» ξεκίνησε το 2007, στο πλαίσιο του προγράμματος «Γνωρίζω - Συμμετέχω - Προστατεύω: Eθνικός Δρυμός Πάρνηθας». Για την εκπόνησή της, η οργάνωση συνεργάστηκε με το τμήμα βιολογίας του Kαποδιστριακού Πανεπιστημίου Aθηνών, τον Φορέα Διαχείρισης Eθνικού Πάρκου Πάρνηθας και το Δασαρχείο Πάρνηθας. Στην εκπόνηση της μελέτης συνεργάστηκαν και πολλοί άλλοι ειδικοί επιστήμονες, καθώς και αριθμός εθελοντών της οργάνωσης.\nTAYTOTHTA Eπιστημονικό όνομα: Cervus elaphus\nKοινό όνομα: Kόκκινο Eλάφι ή Eλάφι\nΠεριγραφή: Aρσενικό με κέρατα που απορρίπτονται κάθε χρόνο («κλαδοκέρατα»). Kαι τα δύο φύλα με φαιοκίτρινη κηλίδα γύρω από την ουρά («κάτοπτρο»).\nBάρος: Aρσενικό 75-340 κιλά, θηλυκά 56-254 κιλά (ανάλογα με το υποείδος).\nTροφή: Θεωρείται «μεικτός βοσκητής», τρέφεται δηλαδή τόσο με κλαδιά και φύλλα δέντρων όσο και με διάφορες πόες.\nBιότοπος: Tα διάφορα υποείδη εμφανίζονται σε μια μεγάλη ποικιλία βιοτόπων. Tα ελάφια στην Eλλάδα είναι κατά κύριο λόγο δασόβια.\nKύριες απειλές: Λαθραίο κυνήγι είναι η κύρια αιτία που περιορίζει την εξάπλωση του είδους στη χώρα. H απώλεια βιοτόπων επίσης εξαιτίας της εντατικοποίησης της γεωργίας και της επέκτασης των οικιστικών εκτάσεων περιορίζει τα διαθέσιμα ενδιαιτήματα για το είδος, ενώ εμποδίζει κυρίως τη φυσική διασπορά του σε νέους βιότοπους.\nΠληθυσμοί στην Eλλάδα: O πιο ακμαίος πληθυσμός βρίσκεται στον Eθνικό Δρυμό Πάρνηθας. Mικρός πληθυσμός βρίσκεται στη Pοδόπη, κοντά στα σύνορα με τη Bουλγαρία. Zώα που έχουν προέλθει από τον πληθυσμό της Πάρνηθας έχουν μεταφερθεί στα Kρατικά Eκτροφεία: Kοζάνης, Xρυσοπηγής Σερρών, Mονής Aγάθωνος Φθιώτιδας, Kαλουσίου Πατρών.\nΑναρτήθηκε από mikres-ekdoseis στις 21:24\nΕτικέτες Πάρνηθα φυτοφάγο ζώο, Cervus elaphus, Eλάφι, Kόκκινο Eλάφι


Χριστίνα Χειλά Φαμέλη: «Στην Κρήτη αισθάνθηκα ότι είμαι ο Σάκης Ρουβάς»Gpop.gr\nΧριστίνα Χειλά Φαμέλη: «Στην Κρήτη αισθάνθηκα ότι είμαι ο Σάκης Ρουβάς»\nΚείμενο: Gpop team 08/12/2021\nΣτην πρεμιέρα της παράστασης «Η μηχανή του Τούρινγκ» που πρωταγωνιστεί ο Ορφέας Αυγουστίδης, βρέθηκε η Χριστίνα Χειλά Φαμέλη.\nΗ ηθοποιός πήγε να παρακολουθήσει από κοντά το τηλεοπτικό της ταίρι στον «Σασμό» και μεταξύ άλλων μίλησε για την επιτυχία της σειράς, τα πρόσφατα γυρίσματα που έγιναν στην Κρήτη, αλλά και το ενδεχόμενο να συνεχιστεί και την επόμενη σεζόν.\n«Τα γυρίσματα συνεχίζονται και έχουν μέλλον ακόμη. Στην Κρήτη έγινε χαμός. Αισθάνθηκα ότι είμαι ο Σάκης Ρουβάς. Τεράστια αγκαλιά. Τους ευχαριστούμε όλους πολύ. Περίμενα ότι ο Σασμός θα είναι μια καλή δουλειά, αλλά δεν περίμενα αυτό τον χαμό.\nΩραία που συμβαίνει. Δε ξέρω πως θα εξελιχθεί ο έρωτας του Αστέρη με την Αργυρώ» είπε η Χριστίνα Χειλά Φαμέλη που δήλωσε στη συνέχεια πως δε ξέρει αν ο «Σασμός» θα συνεχιστεί και 2η σεζόν.\nΤο σχόλιό της Χριστίνας Χειλά-Φαμέλη για τον νέο άνδρα που…\nΤο spoiler που διέψευσε η Χριστίνα Χειλά Φαμέλη για το…\nΑποκλειστικό – Paparazzi: Στα Χανιά η Δανάη Παππά για τα…\nΌσα είπε η Χριστίνα Χειλά Φαμέλη για το "Σασμό" και τον…\nΗ εξομολόγηση της Χριστίνας Χειλάς Φαμέλη για τον θάνατο της…\nPrevious Post: Σασμός – Εξελίξεις: Ο Άγγελος γνωρίζεται με τη Στέλλα\nNext Post: Η γενιά των 17 Στόχος 11 – Βιώσιμες πόλεις και κοινότητες στην ΕΡΤ3


BROOKS Launch 5 - goRUN\nΑρχική / Αξιολογήσεις / BROOKS Launch 5\nΑπό Echetlos στις\t 8 Μαΐου 2018 33 Σχόλια\nΤο λέμε κάθε φορά που δοκιμάζουμε ένα παπούτσι της Brooks και θα το επαναλαμβάνουμε όσο η εταιρεία μάς επιβεβαιώνει: όταν ένα μοντέλο είναι επιτυχημένο, έχει ένα μεγάλο κοινό και αποδεικνύεται ότι η συνταγή δουλεύει, δεν υπάρχει κανένας λόγος να το “σκαλίζεις”. Επικεντρώνεσαι περισσότερο σε βελτιώσεις παρά σε μεγάλες αλλαγές και πειραματισμούς, διατηρώντας τα βασικά χαρακτηριστικά για τα οποία ο κόσμος το επιλέγει.\nΤέτοια είναι και η περίπτωση του Launch, ενός μοντέλου που παρότι μετράει μόλις πέντε εκδόσεις, κυκλοφόρησε για πρώτη φορά το 2009. Ενδεικτικό των όσων είπαμε παραπάνω, είναι το γεγονός ότι το Launch 1 παρέμεινε στην αγορά για πέντε ολόκληρα χρόνια, χωρίς την παραμικρή αλλαγή. Και μάλιστα, κανείς δεν διαμαρτυρήθηκε γι’ αυτό.\nΣτην 5η του έκδοση, η Brooks ασχολήθηκε ελάχιστα με την σόλα και δούλεψε αρκετά στα υλικά και την σχεδίαση του επάνω μέρους. Ας δούμε ποιο είναι το αποτέλεσμα.\nΌσον αφορά το upper του νέου Launch, οι διαφορές είναι αρκετές με το παρελθόν. Κατ’ αρχάς, πλέον το ύφασμα είναι από engineered mesh, όπως στα περισσότερα σύγχρονα παπούτσια, με μια απαλή εσωτερική επένδυση. Μαλακό, λεπτό και διαπνέον, φτάνει μέχρι πίσω στην φτέρνα, χωρίς πουθενά ραφές ή ενώσεις. Είναι εντελώς ελεύθερο από δομικά στοιχεία, ακόμη και στο μεσαίο τμήμα του.\nΣτα παλαιότερα μοντέλα, η κατασκευή ήταν αρκετά structured γύρω από την καμάρα (ιδίως στο V4), ενώ μπροστά δέσποζε ο μεγάλος, άκαμπτος προφυλακτήρας από σκληρό συνθετικό υλικό. Μπορεί στο προηγούμενο να ήταν μικρότερος και πιο μαλακός από του V3, όμως και πάλι έκανε αισθητή την παρουσία του. Στο νέο Launch είναι εσωτερικός, πολύ πιο εύκαμπτος και επηρεάζει αρκετά λιγότερο την εφαρμογή του toe box.\nΤο νέο μαλακό διχτυωτό ύφασμα και ο εσωτερικός, εύκαμπτος πλέον προφυλακτήρας, αλλάζουν την εφαρμογή στο toe box.\nΣημαντική αλλαγή αποτελεί το ότι η φόδρα ενώνεται με την γλώσσα κατά το ήμισυ (bootie construction), συγκρατώντας την στην θέση της. Τόσο σε αυτή όσο και την περιοχή γύρω από τον αστράγαλο, υπάρχει αρκετό μαλακό αφρώδες, κάτι που είναι χαρακτηριστικό στα περισσότερα μοντέλα της εταιρείας, φιλτράροντας έτσι και το σκληρό κολάρο στην φτέρνα.\nΗ γλώσσα ενώνεται με την εσωτερική επένδυση, αγκαλιάζοντας πλέον καλύτερα το πόδι.\nΌσοι έχουν φορέσει τις προηγούμενες εκδόσεις, γνωρίζουν ότι η εφαρμογή ήταν σφιχτή, κυρίως στο midfoot. Όχι στενή ή περιοριστική αλλά έμοιαζε ξεκάθαρα με αυτή ενός γρήγορου μοντέλου, ως όφειλε, παρά με ενός προπονητικού. Το V5 έχει πλέον ένα πιο άνετο upper, από πίσω μέχρι μπροστά, κάτι που οφείλεται τόσο στα υλικά όσο και την απουσία overlays.\nΗ αρχική αίσθηση φορώντας το, είναι όπως στα πιο πολλά μοντέλα της Brooks: απαλά υλικά και ένα περιβάλλον που θυμίζει πιο προπονητικό παπούτσι. Το ίδιο ίσχυε και στα V3 και V4, εδώ όμως αυτό ενισχύεται και από τη bootie σχεδίαση. Βρίσκεις εύκολα την σωστή εφαρμογή και το ύφασμα αγκαλιάζει όμορφα το πόδι. Η φτέρνα συγκρατείται χωρίς κανένα πρόβλημα, ενώ όσο κι αν σφίξεις τις τελευταίες τρύπες, το αφρώδες στην περιοχή δεν αφήνει την παραμικρή πιθανότητα για σημεία πίεσης. Ο χώρος στα δάχτυλα δεν έχει αλλάξει σε πλάτος, παρ’ όλα αυτά, το πολύ μαλακότερο διχτυωτό και τα περιθώρια ελευθερίας που αφήνει ο νέος προφυλακτήρας, δίνουν περισσότερο αέρα στο σημείο. Επίσης, το engineered mesh έχει και την ιδιότητα να “ανοίγει” μετά από κάποια τρεξίματα και να προσαρμόζεται καλύτερα στο πόδι.\nΝα πούμε επίσης ότι επειδή το toe box έχει λίγο πιο “μυτερό” σχήμα στο τελείωμά του, ίσως κάποιοι να το βρούν ελαφρώς κοντό σε μήκος και να προτιμήσουν μισό νούμερο μεγαλύτερο. Οπότε καλό είναι να το δοκιμάσετε.\nΤο Launch είχε ανέκαθεν το πιο “πλούσιο” αφρώδες απ’ όλα τα μοντέλα της κατηγορίας του.\nΟι αλλαγές στο επάνω μέρος του Launch 5, αλλάζουν σε έναν βαθμό τον χαρακτήρα του.\nΑν κάποιος χρησιμοποιεί το παπούτσι ως προπονητικό ή μέχρι και ρυθμούς tempo, σίγουρα θα το νοιώσει πιο άνετο και ευπροσάρμοστο στο πόδι του, όπως και τα εσωτερικά υλικά πιο ευχάριστα. Δεν είναι σε καμμία περίπτωση χαλαρό, απλά δεν έχει την αίσθηση “πανοπλίας” των δύο προηγουμένων μοντέλων. Και αν μιλάμε και για περιπτώσεις μεγάλων προπονήσεων, αυτό σίγουρα είναι θετικό και καλοδεχούμενο, καθώς επιτρέπει στο πόδι να απλώσει όταν χρειαστεί. Επίσης, είναι δεδομένο πως πλέον μπορούν να βολευτούν και μεγαλύτερα πέλματα.\nΑντιθέτως, όσοι σκοπεύουν να το φορέσουν μέσα σε στίβο, σε μεγαλύτερες ταχύτητες και στροφές, εκεί πολύ πιθανώς να τους λείψει το κράτημα που προσέφεραν τα εξωτερικά δομικά στοιχεία στο midfoot. Βέβαια, η πολύ σταθερή φτέρνα παραμένει σύμμαχος σε τέτοιες συνθήκες.\nΑν με ρωτήσετε, μιας και προτιμάω το Launch περισσότερο ως trainer και για ελεύθερα ή λίγο πιο γρήγορα τρεξίματα, το νέο upper μου αρέσει περισσότερο από πριν. Όπως προείπα όμως, αυτό έχει να κάνει και με την χρήση που το προορίζει ο καθένας.\nΣτην περιοχή του midfoot, το ύφασμα είναι εντελώς γυμνό από δομικά στοιχεία. Αυτό δίνει μεγαλύτερη άνεση στην εφαρμογή, την κάνει όμως και λιγότερο σταθερή.\nΌσον αφορά την σόλα του νέου μοντέλου, σχεδόν τίποτα δεν έχει αλλάξει. Ένα ενιαίο κομμάτι από BioMoGo DNA υλικό (EVA), με την σχεδίαση εξωτερικά να παραμένει ολόιδια. Χωρίς να είμαι 100% βέβαιος, έχω την αίσθηση ότι ο αφρός έχει μία οριακά μαλακότερη ρύθμιση.\nΗ εξώσολα παραμένει ως είχε και στο V4, πλήρως καλυμμένη από παχύ λάστιχο και με πολλές βαθειές αυλακώσεις στο εμπρόσθιο μέρος της. Χαρακτηριστική είναι και η σχεδίαση στο μεσαίο τμήμα, όπου το “αποτύπωμά” της στενεύει αρκετά, ενώ και ο αφρός είναι “σκαμμένος” προς τα μέσα.\nΆφθονο λάστιχο από κάτω. Στο μεσαίο τμήμα, σόλα και εξώσολα στενεύουν αρκετά.\nΤο Launch είναι ένα ιδιαίτερα δημοφιλές παπούτσι και πολλοί ήδη θα γνωρίζετε πώς συμπεριφέρεται στον δρόμο. Για όσους δεν έχουν δοκιμάσει ποτέ κάποια προηγούμενη έκδοση, να πούμε πως πρόκειται για ένα μοντέλο με αρκετή προστασία, semi soft cushioning στην φτέρνα και πιο σφιχτό μπροστά. Ισορροπεί όσο λίγα μεταξύ του καθημερινού trainer και της επιλογής για πιο γρήγορα τρεξίματα, κάτι που πλέον ενισχύεται από το πιο άνετο επάνω μέρος του.\nΕίτε προσγειώνεσαι στην φτέρνα είτε πιο μπροστά, τα 28mm αφρού είναι ικανά ακόμη και για μεγάλες προπονήσεις. “Συμπαγές” cushioning, χωρίς μεγάλη και άσκοπη συμπίεση του υλικού, σε “στέλνει” γρήγορα στην φάση της απογείωσης. Στο forefoot, ο αφρός είναι σαφώς πιο σκληρός και σταθερός, όπως πρέπει δηλαδή για ένα παπούτσι που θα πας και πιο γρήγορα.\nΜπορεί να ανήκει στην κατηγορία των lightweight/performance trainers, δεν έχει όμως κανένα πρόβλημα να χρησιμοποιηθεί ως καθημερινό προπονητικό. Σε αυτό βοηθάει και η σχετικά μεγάλη ευκαμψία της σόλας, η οποία κάνει το transition πιο ξεκούραστο σε σχέση με παρόμοια μοντέλα, τα οποία συνήθως είναι πιο άκαμπτα και τσακίζουν σε συγκεκριμένο σημείο.\nΝαι μεν δεν έχει τα χαρακτηριστικά ένος Glycerin ή ενός Ghost, είναι όμως πολύ ελαφρύτερο, μαζεμένο και ρολάρει πιο αβίαστα και ανέξοδα. Ιδίως σε fartlek ή progressive προπονήσεις, μοιάζει ιδανικό.\nΤα πολλά και βαθειά flex points δίνουν στο Launch αρκετή ευκαμψία και σε όποιο σημείο την ζητήσει ο καθένας.\nΑκόμη καλύτερα τα καταφέρνει σε tempo ρυθμούς, ιδίως αν πρόκειται για μεγαλύτερης απόστασης. Εκεί, το παχύ λάστιχο της εξώσολας “επεμβαίνει” στην συμπίεση του αφρού, σταθεροποιεί το πάτημα και δίνει την σβελτάδα που θέλεις. Συγχρόνως, είναι και ξεκούραστο λόγω της απορροφητικότητας της σόλας.\nΤο Launch είναι ένα μοντέλο που αρκετοί μπαίνουν μαζί του και στον στίβο. Προσωπικά, δεν θα ήταν η πρώτη μου επιλογή για πολύ γρήγορα κομμάτια, καθώς είναι μάλλον μαλακό, λίγο ασταθές και βαρύ για τέτοια χρήση. Η προστασία που παρέχει η σόλα, έχει ως αντίτιμο την σχετικά μειωμένη αίσθηση του εδάφους, ενώ στα βιράζ, το άνετο upper δεν βοηθάει όσο θα έπρεπε στην συγκράτηση του ποδιού.\nΦυσικά, τα παραπάνω έχουν να κάνουν και με τους ρυθμούς που κινείται κανείς σε μια προπόνηση ταχύτητας, οπότε αρκετοί θα βρουν το Launch κατάλληλο και για τέτοιες περιπτώσεις. Αντικειμενικά όμως, είναι φτιαγμένο για τρεξίματα σε ρυθμούς tempo.\nΜια αλλαγή που θα ήθελα να δω στο επόμενο μοντέλο, θα είχε να κάνει με το πλάτος της εξώσολας στο μέσο της. Δεν ξέρω γιατί δεν το είχα προσέξει τρέχοντας με το V4 αλλά εδώ ένοιωθα μια μικρή αστάθεια στις στροφές, σε σχέση με την αρκετά σταθερή βάση μπροστά και πίσω. Συν το ότι δεν μπορώ να καταλάβω και σε τι εξυπηρετεί αυτός ο σχεδιασμός.\nΚατά την γνώμη μου, το Launch 5 εξελίσσει την σειρά. Διατηρούνται τα χαρακτηριστικά του πατήματος, τα οποία του έδιναν ένα μεγάλο εύρος χρήσεων και παράλληλα, εκσυχρονίζεται το επάνω μέρος του, τόσο σε υλικά όσο και αίσθηση. Μπορεί να χάνει ελαφρώς (και υπό προυποθέσεις) σε κράτημα λόγω της unstrustured σχεδίασης, αποκτά όμως μια πιο άνετη και περισσότερο universal εφαρμογή. Και είναι και ομορφότερο.\nΤο νέο μοντέλο, όπως και τα προηγούμενα βέβαια, απευθύνεται σε πολλούς. Για όποιον χρησιμοποιεί βαρύτερα και πιο μαλακά παπούτσια ως προπονητικά, το Launch είναι μια πολύ ασφαλής επιλογή για τα γρήγορα τρεξίματά του. Θα νοιώσει πιο “σβέλτος”, χωρίς όμως να του λείψει η απαιτούμενη προστασία. Για δρομείς πιο “ικανούς” ή εκείνους που προτιμούν πιο ελαφριά παπούτσια, θα τους εξυπηρετήσει άνετα ως daily trainer ή και σε long runs. Τέλος, αποτελεί σίγουρα επιλογή για παπούτσι μαραθωνίου, με τους λιγότερο δυνατούς συμβιβασμούς μάλιστα. Το Launch ανήκει στην άτυπη εκείνη κατηγορία μοντέλων, από την οποία θα διαλέγαμε, αν έπρεπε οπωσδήποτε να έχουμε ένα και μόνο παπούτσι τρεξίματος (ούτε να το σκέφτομαι κάτι τέτοιο, βέβαια…).\nPanDex\t 8 Μαΐου 2018, 21:47\nRoberto4Carlos\t 8 Μαΐου 2018, 22:08\nKalogeridis\t 8 Μαΐου 2018, 22:45\nEchetlos\t 9 Μαΐου 2018, 00:22\nroukounas\t 9 Μαΐου 2018, 09:48\nEchetlos\t 9 Μαΐου 2018, 10:06\nRoberto4Carlos\t 9 Μαΐου 2018, 11:01\nEchetlos\t 9 Μαΐου 2018, 13:16\nKalogeridis\t 9 Μαΐου 2018, 15:33\nbig-blue\t 10 Μαΐου 2018, 22:30\nRoberto4Carlos\t 15 Μαΐου 2018, 11:35\nRoberto4Carlos\t 16 Μαΐου 2018, 14:10\nRoberto4Carlos\t 5 Ιουνίου 2018, 10:52\nPanDex\t 5 Ιουνίου 2018, 11:44\nEchetlos\t 6 Ιουνίου 2018, 09:13\nRoberto4Carlos\t 7 Ιουνίου 2018, 10:21\nYannisV\t 7 Ιουνίου 2018, 13:31\nPanDex\t 7 Ιουνίου 2018, 23:48\namarakom\t 8 Ιουνίου 2018, 10:17\nEchetlos\t 8 Ιουνίου 2018, 10:39\ncranfield\t 22 Οκτωβρίου 2018, 15:39\nEchetlos\t 22 Οκτωβρίου 2018, 16:29\ncranfield\t 22 Οκτωβρίου 2018, 16:55\nRoberto4Carlos\t 22 Οκτωβρίου 2018, 21:25\nYannisV\t 20 Νοεμβρίου 2018, 12:28\nVasilis Nitsos\t 21 Ιανουαρίου 2019, 21:05\nEchetlos\t 21 Ιανουαρίου 2019, 21:15\nVasilis Nitsos\t 21 Ιανουαρίου 2019, 21:19\nmanblaz\t 22 Ιανουαρίου 2019, 23:11\ntheok\t 23 Ιανουαρίου 2019, 00:07\nEchetlos\t 23 Ιανουαρίου 2019, 00:15\nKostas Nakis\t 23 Ιανουαρίου 2019, 13:31\nmanblaz\t 23 Ιανουαρίου 2019, 21:41


Σαν σήμερα 3 Μαΐου | telebit\n← Σαν σήμερα 2 Μαΐου\nΣαν σήμερα 4 Μαΐου →\nPosted on 03/05/2011 by telebit\nΘέμα του 2019: Τα Media για την Δημοκρατία: Δημοσιογραφία και εκλογές σε εποχές παραπληροφόρησης.\n1330: Πεθαίνει σε ηλικία 48 ετών ο αυτοκράτορας της Τραπεζούντας Αλέξιος Β΄ Μέγας Κομνηνός. Γιος και διάδοχος του Ιωάννη Β΄ Μέγα Κομνηνού και της Ευδοκίας Παλαιολογίνας, κόρης του αυτοκράτορα του Βυζαντίου Μιχαήλ Η΄ Παλαιολόγου και αδελφή του επίσης αυτοκράτορα του Βυζαντίου Ανδρόνικου Β΄. Ανέβηκε στο θρόνο σε ηλικία 12 ετών. Η διπλωματική ευφυΐα του φάνηκε από τα πρώτα χρόνια διακυβέρνησης της χώρας του. Ενώ από την μια δημιούργησε στενότερους δεσμούς με το Βυζάντιο, από την άλλη απέφυγε τον θανάσιμο εναγκαλισμό του, αρνούμενος την πρόταση του θείου του Ανδρόνικου Β΄ για γάμο με αριστοκράτισα του Βυζαντίου. Αντ’ αυτής παντρεύτηκε την Πεκάι κόρη αξιωματούχου της γειτονικής Γεωργίας, εξασφαλίζοντας έναν ακόμη πολύτιμο σύμμαχο. Με γερές πλάτες πλέον στράφηκε κατά των Τουρκομάνων που είχαν καταλάβει την Κερασούντα με την γύρω περιοχή και τους συνέτριψε. Αντιμετώπισε με αρκετή επιτυχία τους πανίσχυρους εκείνη την εποχή Γενουάτες χρησιμοποιώντας τόσο την διπλωματία όσο και την ένοπλη αναμέτρηση. Αναδιοργάνωσε στρατό και ναυτικό, επέκτεινε ή ανέγειρε νεα οχυρά, έδωσε ανάπτυξη στα μαθηματικά και την αστρονομία, ενώ φρόντισε η Εκκλησία της Τραπεζούντος να έχει καλές σχέσεις με το Οικουμενικό Πατριαρχείο. Τον διαδέχθηκε ο γιος του Ανδρόνικος Γ΄Μέγας Κομνηνός.\n1481: Σεισμός που το επιφανειακό κύμα του ήταν της τάξεως 7,1 της κλίμακας Ρἰχτερ, χτυπάει την Ρόδο στις τρεις μετά τα μεσάνυκτα. 30.000 νεκροί και τεράστιες υλικές καταστροφές. Λέγεται ότι οι περισσότερες ήταν από το τσουνάμι που ακολούθησε. Το κάστρο των Ιπποτών έπαθε τόσο εκτεταμένες καταστροφές που χρειάστηκε να κτιστεί εξ αρχής. Οι σεισμοί είχαν αρχίσει από τον Μάρτιο και συνεχίστηκαν μέχρι τον Ιανουάριο του επόμενου έτους.\n1481: Πεθαίνει στην Κωνσταντινούπολη, σε ηλικία 49 ετών, ο Μωάμεθ Β΄ ο Πορθητής. Ήταν ο σουλτάνος που άλωσε την Πόλη και κατέλυσε οριστικά την Βυζαντινή αυτοκρατορία. Έκανε την Πόλη πρωτεύουσα του Οθωμανικού κράτους, μεταφέροντας την έδρα του από την Αδριανούπολη που ήταν πρωτεύουσα από το 1365. Κατέλυσε τα δουκάτα του Μυστρά και των Αθηνών, την αυτοκρατορία της Τραπεζούντας και σχεδόν όλες τις ηγεμονίες που είχαν δημιουργήσει οι Φράγκοι στο Αιγαίο. Ανασύστησε, θα έλεγε κανείς εδαφικά, την παλιά Βυζαντινή αυτοκρατορία αλλά υπό Οθωμανική κυριαρχία. Πέθανε δηλητηριασμένος από κάποιον από τους δυο γιατρούς του. Ο ένας ήταν Εβραίος και ο άλλος Πέρσης.\n1892: Οι εκλογές εκείνης της μέρας δικαιώνουν τα προγνωστικά. Εκλέγεται πανηγυρικά η «ελιά» (το κόμμα του Χαρ. Τρικούπη) με 180 από τις 207 έδρες. «Το κορδόνι» (του Θ. Δηλιγιάννη) παίρνει 15 έδρες, ενώ τις υπόλοιπες 12 τις μοιράζονται άλλοι σχηματισμοί (Ράλλη, Καραπάνου κλπ). Ο Χ. Τρικούπης θα σχηματίσει κυβέρνηση την 10 Ιουνίου, διαδεχόμενος την κυβέρνηση Κ. Κωνσταντόπουλου. Βλέποντας ότι δεν μπορεί να κάνει τίποτε για να αποφύγει τη χρεωκοπία παραιτείται την 3η Μαΐου 1893↓.\n1893: Ο Χ. Τρικούπης βλέποντας ότι τα μέτρα δεν αποδίδουν και δεν υπάρχει ελπίδα δανεισμού από το εξωτερικό, παραιτείται ενώ έχει την συντριπτική πλειοψηφία στην βουλή. Ο υπουργός Εξωτερικών Γεώργιος Θεοτόκης βρίσκει στο Λονδίνο κεφαλαιούχους πρόθυμους να χορηγήσουν δάνειο 3.500.000 στερλινών. Η προσπάθεια ναυαγεί, όταν ο Γεώργιος Α΄ αρνείται να κυρώσει τη σύμβαση και υποδεικνύει την κύρωσή της από τη Βουλή. Ο νέος όρος απορρίπτεται από τους κεφαλαιούχους οι οποίοι είχαν θέσει οκταήμερη προθεσμία, ενώ η Βουλή θα συνερχόταν μετά από δύο μήνες. Ο Γεώργιος Α’ δεν προκηρύσσει εκλογές αλλά διορίζει Πρωθυπουργό τον εξωκοινοβουλευτικό εκείνη την εποχή Σ. Σωτηρόπουλο (οικονομολόγο, τεχνοκράτη με τους σημερινούς όρους, που είχε το παρατσούκλι «Πάπας της οικονομίας»). Ο τελευταίος εξασφαλίζει την στήριξη μόνο 18 βουλευτών, ενώ επικρίνεται έντονα από το ολόκληρο το σώμα του κοινοβουλίου. Ο Δηλιγιάννης από την παράταξη του οποίου προέρχονταν οι 18, τους ονομάζει σταυλίτες των ανακτόρων. Από αυτή τη φράση η κυβέρνηση Σωτηρόπουλου ονομάστηκε «σταυλική». Εξασφαλίζει την παραμονή του μέχρι την 30 Οκτωβρίου χάριν των καλοκαιρινών διακοπών της βουλής και τα παραθυράκια των 30ήμερων παύσεων εργασιών της. Πετυχαίνει με διάφορα χρηματοπιστωτικά τερτίπια την αναβολή της στάσης πληρωμών, αλλά με σαφή επιδείνωση των οικονομικών μεγεθών. Θα τον διαδεχθεί πάλι κυβέρνηση Χ. Τρικούπη που θα δεχθεί να πιει το πικρό ποτήρι της πτώχευσης. Την 10.12.1893 θα την ανακοινώσει με την ιστορική φράση «Δυστυχώς επτωχεύσαμε».\n1922: Παραιτείται η κυβέρνηση Γούναρη και ο βασιλιάς Κωνσταντίνος Α’ αναθέτει τον σχηματισμό κυβέρνησης στον Νικόλαο Στράτο. Η νέα κυβέρνηση θα παραμείνει στην εξουσία 6 ημέρες. Θα καταψηφιστεί και θα την διαδεχθεί η κυβέρνηση Πρωτοπαπαδάκη.\n«Γούναρης – Στράτος: Οι σωτήρες της Τουρκίας» Είναι ο τίτλος στην φωτογραφία, από την εφημερίδα της Σμύρνης Yeni Giun, τον Αύγουστο του 1922.\n1946: Αρχίζει η δίκη των Ιαπώνων εγκληματιών πολέμου στο Τόκιο. Ήταν το αντίστοιχο της δίκης της Νυρεμβέργης για τους Γερμανούς ναζί. Στη δίκη του Τόκιο, που είχε διάρκεια δυόμιση ετών, δικάστηκαν 28 πολιτικοί και στρατιωτικοί ηγέτες. Απ΄αυτούς οι επτά καταδικάστηκαν σε θάνατο, δεκάξι σε ισόβια, δυο σε πρόσκαιρα δεσμά, δυο πέθαναν κατά την διάρκεια της δίκης και ένας κρίθηκε παρανοϊκός. Οι κατάδικοι σε θάνατο εκτελέστηκαν στην φυλακή κράτησής τους την 23η Δεκεμβρίου 1948. Εκτός από 4 μάρτυρες και τον δήμιο απαγορεύτηκε η παρουσία οποιουδήποτε άλλου και η λήψη φωτογραφιών ή ταινίας. Η δίκη έγινε στα πλαίσια των δικών της Άπω Ανατολής στις οποίες δικάστηκαν άλλα 5.700 χαμηλόβαθμα στελέχη. Δεν δικάστηκε ο Χιροχίτο ή κάποιο μέλος της βασιλικής οικογένειας γιατί θεωρήθηκαν χρήσιμοι για τον μετασχηματισμό της Ιαπωνικής κοινωνίας που επέβαλαν οι Αμερικανοί. Η δίκη του Τόκιο, όπως και η δίκη της Νυρεμβέργης, θα φέρει το στίγμα της δίκης των νικητών εις βάρος των ηττημένων.\n2011: Πεθαίνει σε ηλικία 85 ετών ο Θανάσης Βέγγος ο «καλός μας άνθρωπος». Ηθοποιός, σκηνοθέτης, σεναριογράφος, που δεν είδε ποτέ του αυτές τις ιδιότητές του σαν επάγγελμα. Αγωνιστής σε όλες τις εκφάνσεις της ζωής του, αντιήρωας είχε αυτοπροσδιοριστεί με την πρόταση «Δουλεύω με το ένστικτο, δεν έχω κανένα ταλέντο, μόνο αυτή τη φάτσα. Εδώ είναι αποτυπωμένη όλη η μιζέρια, όλη η δυστυχία, όλος ο πόνος του ασήμαντου Έλληνα». Εκτός από το «καλέ μου άνθρωπε» έχει περάσει στην καθημερινότητα μας τις φράσεις «τρέχει σαν τον Βέγγο» «ξέρεις από βέσπα;». Για την προσφορά του τιμήθηκε από την Ελλάδα το 2008 με το ανώτερο ελληνικό παράσημο: των ταξιαρχών του Φοίνικος.


Αποφθέγματα Αγίου Γρηγορίου του Θεολόγου - Άγιος Πατροκοσμάς\n26 Ιανουαρίου 2021 Άγιοι\n› Ο Θεός από κάθε άνθρωπο που είναι βαφτισμένος, αυτά τα τρία ζητάει: Από την ψυχή ορθή πίστη (να πιστεύουμε και να εκτελούμε τα ιερά μας καθήκοντα όπως θέλει ο Κύριος), από τη γλώσσα την αλήθεια και από το σώμα τη σωφροσύνη.\n› Ζήτα απ’ το Θεό να σου είναι σπλαχνικός, σαν όμως εύσπλαχνος είσαι και εσύ.\n› Ο ευεργετημένος πρέπει να θυμάται το καλό που του έκαναν, ο ευεργέτης όμως καθόλου.\n› Ας κερδίζουμε τις ψυχές μας με τις ελεημοσύνες, ας δώσουμε από τα υπάρχοντά μας στους φτωχούς, για να γίνουμε πλούσιοι σε ουράνια αγαθά.\n› Μη θέλεις να πείσεις με τα λόγια, αλλά με τα έργα. Μισώ την διδασκαλία που είναι αντίθετη με τον τρόπο ζωής.\n› Πρέπει να είμαστε ευκολομετακίνητοι από το κακό προς το καλύτερο και αμετακίνητοι από το καλό προς το χειρότερο.\n› Καλύτερα να νικιέται κάποιος όταν πρέπει, παρά να νικά με τρόπο αθέμιτο και επικίνδυνο.\n› Το Άγιο Πνεύμα αποκαλύπτεται, φωτίζει, ζωοποιεί, μάλλον είναι το ίδιο φώς και ζωή. Καθιστά τους ανθρώπους ναούς, τους θεοποιεί και τους τελειοποιεί.\n› Είναι γνώρισμα της ψυχής που αγαπά τον Θεό να υποτάσσει στα θεία καθετί το ανθρώπινο.\n› Τα γυμνά κοκκαλα πείθουν όσους τα βλέπουν ότι τίποτε από τα γήινα δεν είναι δικό μας.\n› Είναι δύσκολο να υποψιασθεί το κακό εκείνος που με δυσκολία στρέφεται στην κακία.\n› Η νωθρότητα είναι σύζυγος του ύπνου, και η οκνηρία μητέρα της πείνας.\n› «Τίς δ’ ό Αντίχριστός; Πλήρες ιού θηρίον, άνήρ δυνάστης». (Ποιος είναι ο Αντίχριστος; Θηρίο όλο δηλητήριο, άνθρωπος δυναστής).\n› Πρέπει κανείς να βαδίζει στη μέση, πιο φιλοσοφικά από τους εντελώς άσχετους και πιο ανθρώπινα από όσους φιλοσοφούν δίχως μέτρο.\n› Όταν δίνει ο Θεός, δεν έχει δύναμη ο φθόνος και όταν δεν δίνει, δεν έχει δύναμη ο κόπος.\n› Όπως όλα τα άλλα, έτσι και οι γάμοι των χριστιανών πρέπει να έχουν και την κοσμιότητα, και κοσμιότητα είναι η σεμνότητα.\n› Ας κερδίσουμε τις ψυχές με τις ελεημοσύνες, ας δώσουμε από τα υπάρχοντα μας στους φτωχούς, για να γίνουμε πλούσιοι σε ουράνια αγαθά.\n› Περισσότερο εξέταζε τον εαυτό σου και όχι τους άλλους’ γιατί στο ένα θα είσαι κερδισμένος εσύ, στο άλλο οι άλλοι.\n› Ούτε να έχεις μεγάλο θάρρος, ούτε να απελπίζεσαι υπερβολικά. Το πρώτο σε εξασθενεί, το δεύτερο σε ρίχνει κάτω.\n› Υπάρχει τρόπος να δείξουμε καλή πλεονεξία: Ας δώσουμε κάτι μικρό κατά την παρούσα ζωή, για να πλουτίσουμε στην μέλλουσα.\n› Σπουδαιότερο είναι να αγωνίζεσαι, παρά να προετοιμάζεις άλλους να αντιμετωπίζουν τις συμφορές.\n› Πράγματι, είναι στενός ο δρόμος της αλήθειας, είναι μονοπάτι που και από τις δύο πλευρές έχει γκρεμό, γεμάτο από δυσκολίες.\n› «Εύκολον είς απάτην το καθ’ ηδονήν άπαν» (Εύκολα εξαπατά καθετί που περιέχει ηδονή).\n› Το έργο που δεν έχει λόγο, είναι καλύτερο από το λόγο χωρίς έργο. Χωρίς καλή ζωή, ποτέ κανένας δεν υψώθηκε.\n› Για τους ανθρώπους μεγάλη δόξα στη ζωή είναι η γνώση, αλλά και κακό για όσους την χρησιμοποιούν άσχημα.\n› Αρετή που δεν ασκείται έμπρακτα, γρήγορα κάτω από την επήρεια των διαφόρων περιστάσεων εξαφανίζεται.\n› Εκείνων που ο αγώνας είναι τέλειος, τελειότερη είναι η αμοιβή και εκείνων που δεν είναι τέλειος ο αγώνας, ελλιπής είναι η αμοιβή.\n› Τι είναι η βασιλεία του Θεού; Θεωρία του Θεού, δοξολογία και υμνωδία μαζί με τους αγγέλους.\n› «Μέμψις δ’ ανεύθυνος τις η βλασφημία» (Η βλασφημία είναι μια μορφή απερίσκεπτη).\n› Μη θέλεις να με πείσεις με τα λόγια, αλλά με τα έργα. Μισώ τη διδασκαλία που είναι αντίθετη με τον τρόπο ζωής.\n› «Λάμπει άστρων μάλλον ευσεβής βίος» (Λάμπει περισσότερο από τα αστέρια ο ευσεβής βίος).\n(Πηγή: Αποφθέγματα Αγίου Γρηγορίου του Θεολόγου, Περί Ορθοδοξίας)\n1. Δέησις προς τον Χριστόν\nΤολμώ φράσαι τι· Χριστέ, μη πίεζε με,\n2. Περί της αυτής (Η ανθρώπινη ζωή)\n3. Εις τον αποθανόντα τω κοσμώ\nΖω καί τέθνηκα. Τίς σοφός συγκρινέτω.\nΨυχή τέθνηκα,σαρξ δε μοι σθένειν θέλει.\nΨυχή βιώη,σαρξ δε μοι τεθνηκέτω.\n(Ρ.G., τόμ. 37, 1384)\n4. Δέησις εν τη νοσώ\nΝοσώ, νοσώ μεν, καί πονούμαι σώματι,\nΚαί μου γελώσι την πάθην ίσως τινές,\nΤραχηλιώντες, των σφαγή τηρουμένων.\nΑρμοί λέλυνται, καί ποδών σαθρά βάσις,\nΕΐτ’ εγκράτειας έργον, εϊθ’ άμαρτάδων,\nΕϊτ’ ούν πάλη τις (ου γαρ οίδα), πλην χάρις\nΈμώ κυβερνήτη γε. Τούτο μοι τυχόν. “Αμεινόν εστίν αλλ’ έπίσχες την νόσον,\nΈπίσχες ειπών σος λόγος σωτηρία. Ει δ’ ου,δίδου γε,ως τα πάντα καρτερεϊν,\nΣήτες τα σητών.Συγκράτει την εικόνα. Εκείθεν έξεις και τον δούλον άρτιον.\n(Ρ.G, τόμ. 37,1418)\n5. Προς αυτόν (Το μέγα πλούτος)\n“Αλλοι χρυσόν, οϊδ’ άργυρον, οιδε τράπεζαν\nΤιμώσι λιπαρήν παίγνια τούδε βίου. “Αλλοι δ’αϋ σηρών καλά νήματα, καί γύας άλλοι\nΑύτάρ έμοί Χριστός πλούτος μέγας, όν ποτ’ ίδοιμι\nΝω γυμνω καθαρώς· αλλά τε κόσμος έχοι.\n(Πηγή: Από την ποίηση του Αγ.Γρηγορίου του Θεολόγου, Προσκυνητής)\n6. Περὶ τῶν τοῦ βίου ὁδῶν (1-30)\nπολλαὶ μὲν βιότοιο πολυτλήτοιο κέλευθοι,\nὁ πλοῦτος μὲν ἄπιστος, ὁ δὲ θρόνος, ὀφρὺς ὀνείρων\nἄρχεσθαι δὲ μόγος, ἡ πενίη δὲ πέδη.\nὑβριστὴς δὲ κόρος· δεσμός, γάμος· εὐτεκνίη δὲ\nμόχθος. ποντοπόρων τὸ πλέον εἰν Ἀΐδῃ.\nκύκλος ἀειδίνητος, ὁμοίια πάντα κυλίνδων,\nπάντα πέλειν, στασίμων ὥς κεν ἔχωμεν ἔρον.\n7. Κατὰ γυναικῶν καλλωπιζομένων (1-28)\nμὴ κεφαλὰς πυργοῦτε νόθοις πλοκάμοισι, γυναῖκες,\nθρύπτουσαι μαλακοὺς αὐχένας ἐκ σκοπέλων,\nμηδὲ θεοῦ μορφὰς ἐπαλείφετε χρώμασιν αἰσχροῖς,\nὥστε προσωπεῖον, κοὐχὶ πρόσωπα, φέρειν·\nοὐδὲ γὰρ ἀσκεπέα κεφαλὴν θέμις ἀνδρὶ γυναῖκα\nφαίνειν, ἢ χρυσῷ σφιγγομένων πλοκάμων,\nἠὲ κόμης ἀδέτοιο κατωμαδὸν ἔνθα καὶ ἔνθα\nσκιρτώσης ἀπαλῶν μαινάδος ἐξ ἀνέμων·\nοὐδὲ λόφον καθύπερθε φέρειν κορύθεσσιν ὁμοῖον,\nτηλεφανῆ σκοπιὴν ἀνδράσι λαμπομένην,\nἠὲ λίνου μαλακοῖο διαυγάζουσαν ἔθειραν\nκρυπτὴν ἀμφαδίην, τὴν δὲ μετωπιδίην,\nξανθὸν ἀπαστράπτουσαν, ὅση κρήδεμνον ἄλυξεν,\nὡς δοκέειν παλάμης ἔργα πονησαμένης·\nεὖτε τὸν οὐχ ὁρόωντα διδάσκαλον, ἄπνοον εἰκὼν\nμορφῆς στασαμένη, κάλλος ἐκεῖθε γράφεις.\nκάλλος δ᾽ εἰ μὲν ἔδωκε φύσις, μὴ κρύπτετ᾽ ἀλοιφῇ,\nἀλλ᾽ οἴοις καθαρὸν ἀνδράσιν ὑμετέροις\nσώζετε, κἀλλοτρίῳ μηδ᾽ ὄμματα λίχνα φέρουσαι·\nὄμμασι γὰρ κραδίη ἕσπεται οὐχ ὁσίοις·\nεἰ δ᾽ οὐ γεινομένῃσι συνέσπετο, δεύτερον αἶσχος\nφεύγετε, ἐκ χειρῶν κάλλος ἐφελκόμεναι·\nκάλλος, ὃ γαῖα φέρει, καὶ ὤνιόν ἐστι γυναιξὶ\nπανδήμοις, ὀβολῶν περνομέναις ὀλίγων\nκάλλος, ὃ ῥυπτόμενον χαμάδις ῥέει· οὐδὲ γέλωτι\nἵστατ᾽, ἐπὴν λύσῃ χάρμα παρειὰν ὅλην,\nκαὶ δακρύων ὀχετοῖσιν ἐλέγχεται, ἰκμαλέῳ τε\nδείματι, καὶ ψεκάδος λύεται ἐξ ὀλίγης.\n(Πηγή: Ψηφίδες για την ελληνική γλώσσα, Αρχαία Ελληνική Γλώσσα και Γραμματεία, Ανθολογίες, Ανθολογία Αρχαίας Ελληνικής Γραμματείας, των Θ.Κ. Στεφανόπουλου, Στ. Τσιτσιρίδη, Λ. Αντζουλή, Γ. Κριτσέλη, greek-language.gr)\nΠηγή: Θησαυρός Γνώσεων και Ευσέβειας, Κοινωνία Ορθοδοξίας, Περί Ορθοδοξίας, Προσκυνητής, greek-language.gr, Μέγας Συναξαριστής\nΚατηγορία: Άγιοι, Διδαχές, Νέα\nΠροηγούμενο Προηγούμενο άρθρο: O Άγιος Γρηγόριος ο Θεολόγος ~ Επίσκοπος Αυγουστίνος Καντιώτης\nΕπόμενα Επόμενο άρθρο: ΑΓΙΟΣ ΓΡΗΓΟΡΙΟΣ Ο ΘΕΟΛΟΓΟΣ, Ο ΜΕΓΑΛΟΣ ΠΑΤΕΡΑΣ ΤΗΣ ΕΚΚΛΗΣΙΑΣ


Αγωνία για Καντουρί-Ντούγκλας - paoki.gr\nΑγωνία για Καντουρί-Ντούγκλας\nΑπό sfina.gr: Λίγες μέρες έμειναν για το παιχνίδι του ΠΑΟΚ απέναντι στον ΠΑΣ Γιάννινα και στις τάξεις του δικεφάλου υπάρχει αγωνία για δύο ποδοσφαιριστές.\nΟ λόγος για τους Ομάρ Ελ Καντουρί και Ντούγκλας Αουγκούστο, οι οποίοι έχουν ενοχλήσεις, και η συμμετοχή τους στο Κυριακάτικο ματς είναι αμφίβολη.\nΓια τον Ομάρ Ελ Καντουρί τα πράγματα δεν είναι τόσο απλά, καθώς τις τελευταίες ημέρες ακολουθεί θεραπεία, η οποία τον έχει βοηθήσει αρκετά, όχι όμως σε βαθμό για να μπει άμεσα στις προπονήσεις. Και η δική του κατάσταση θα εκτιμηθεί αυτές τις μέρες, προκειμένου ο Ουρουγουανός τεχνικός να γνωρίζει ποιους παίκτες θα έχει στη διάθεσή του για το παιχνίδι με τον ΠΑΣ.\nΕνώ η κατάσταση του Βραζιλιάνου είναι σαφώς πιο ξεκάθαρη και καλύτερη, καθώς ακολούθησε ατομικό πρόγραμμα, με την κατάστασή του όμως να αξιολογείται καθημερινά.\nΠΑΟΚ – Λαύριο\nΗμέρα αγώνα για τρεις


New entries στα προϊόντα Viogenesis! - Placebo Pharmacy\nNew entries στα προϊόντα Viogenesis!\nΝέα προϊόντα της αγαπημένης σας σειράς VIOGENESIS κατέφθασαν στο φαρμακείο μας! Η εταιρεία δεν χρειάζεται ιδιαίτερες συστάσεις. Η σειρά προϊόντων VIOGENESIS δημιουργήθηκε από την επιστημονική ομάδα και τους συνεργάτες της Διατροφολογικής και στηρίχτηκε στην τεχνογνωσία, την πείρα αλλά και την εμπειρία της μακρόχρονης παρουσίας τους στον χώρο. Η ομάδα επιλέγει και ελέγχει όλα τα στάδια της παραγωγής, από τις πρώτες ύλες μέχρι την τελική τυποποίηση.\nΤα προϊόντα παράγονται σε εγκεκριμένα ευρωπαικά εργαστήρια με πολύ αυστηρές προδιαγραφές, υπόκεινται σε όλους τους ελέγχους, είναι εγκεκριμμένα με πιστοποίηση και άδεια κυκλοφορίας που έχει κατατεθεί στην αρμόδια αρχή της Ευρωπαϊκής Ένωσης και γνωστοποιημένα στον ΕΟΦ.\nΕνδεικτικά αναφέρουμε κάποια από τα προϊόντα που μπορείτε να βρείτε:\nCOLOSTRUM BIO LIQUID (ΒΙΟΛΟΓΙΚΟ ΠΡΩΤΟΓΑΛΑ)\nCOLLAGEN BEAUTY DRINK POWDER (ΠΟΣΙΜΗ ΣΚΟΝΗ ΜΕ ΠΕΠΤΙΔΙΑ ΚΟΛΛΑΓΟΝΟΥ VERISOL)\nΗ VIOGENESIS ανασχεδίασε το COLLAGEN BEAUTY χρησιμοποιώντας αυτή την φορά πεπτίδια κολλαγόνου, και όχι απλά υδρολυμένο κολλαγόνο. Έτσι επιτάσσουν όλες οι σύγχρονες έρευνες και υποδεικνύουν οι μελέτες των πιο έγκριτων πανεπιστημιακών κλινικών.


Κορωνοϊός: Mία ανάσα από το ολικό lockdown η Θεσσαλονίκη - Ελλάδα - Νέα Κρήτη\nΤώρα διαβάζετε: Κορωνοϊός: Mία ανάσα από το ολικό lockdown η Θεσσαλονίκη\nΚορωνοϊός: Mία ανάσα από το ολικό lockdown η Θεσσαλονίκη\nΣε λιγότερες από 24 ώρες το μεγαλύτερο μέρος του πληθυσμού θα μπει σε νέα πραγματικότητα, με την εφαρμογή του μίνι lockdown από τα ξημερώματα της Τρίτης, στην κυβέρνηση ανησυχούν μήπως ούτε αυτά τα μέτρα αποδώσουν, κάτι που θα φανεί το επόμενο 15νθήμερο.\nΔεκαπέντε ημέρες. Ισως και λιγότερες.\nΑυτό είναι το περιθώριο που δίνουν κυβέρνηση και επιστήμονες προκειμένου να μετριαστεί η πίεση του κορωνοϊού για να μην πάμε σε γενικευμένο lockdown. Κι αν τα κρούσματα που ανακοινώθηκαν χθες ή θα ανακοινωθούν σήμερα είναι μαγική εικόνα (καθώς συνδέονται με τον αριθμό των τεστ που γίνονται) εκείνο που προκαλεί πανικό είναι η πίεση στο ΕΣΥ.\nΕίναι οι 140 διασωληνωμένοι και οι εκατοντάδες που νοσηλεύονται σε ΜΕΘ ή όχι δοκιμάζοντας τις αντοχές των νοσοκομείων. Αλλά είναι και ο δείκτης θετικότητας που έχει ξεπεράσει το 10% και δείχνει ότι ο κορωνοϊός έχει διασπαρεί σε όλο τον πληθυσμό, κυρίως δε σε Θεσσαλονίκη και Αττικής.\nΗ Κυβέρνηση έκανε, σύμφωνα και με το in.gr, κάνει και θα κάνει ό,τι χρειάζεται για την προστασία της υγείας των πολιτών και την ενίσχυση του Ε.Σ.Υ.


Νέες αποκαλύψεις για το Γηροκομείο στα Χανιά - Τι αναφέρουν τα δεδομένα για τη σορό της ηλικιωμένης που εκταφιάστηκε - Ελλάδα - Athens magazine\nΕπιφυλακτικοί οι ιατροδικαστές\nΓηροκομείο στα Χανιά: Συνεχίζεται το θρίλερ που άπτεται με το ιατροδικαστικό πόρισμα της σορού της θανούσης ηλικιωμένης τροφίμου του γηροκομείου στα Χανιά, της οποίας η σορός είχε διαταχθεί από τον Εισαγγελέα (μετά από καταγγελίες) να γίνει εκταφή, πριν από περίπου τρεις εβδομάδες.\nΣύμφωνα με το Flashnews.gr η ιατροδικαστική εξέταση έχει εισχωρήσει σε πιο εξειδικευμένα πλαίσια ώστε το πόρισμα που θα εξαχθεί να είναι απολύτως έγκυρο, δεδομένου ότι πρόκειται για σορό μιας γυναίκας που πέθανε πριν από έναν σχεδόν χρόνο.\nΠιο συγκεκριμένα, οι ιατροδικαστές εξετάζουν «ειδικές χρώσεις» της σορού της ηλικιωμένης γυναίκας και πιο συγκεκριμένα ανοσοϊστοχημικές χρώσεις που απαιτείται πολύς χρόνος για να βγει το πόρισμα, αλλά και που χρειάζεται να διερευνηθούν για να εξαχθεί πιο ακριβής γνωμάτευση. Ωστόσο εξαφανισμένος παραμένει ο γιατρός που κατηγορείται ότι υπέγραφε τις ληξιαρχικές πράξεις θανάτου.\nΤι έχουν δείξει μέχρι στιγμής οι ιατροδικαστικές εξετάσεις\nΣύμφωνα με τους ιατροδικαστές, όσο πιο μεγάλο είναι το διάστημα ενταφιασμού, τόσο πιο λίγα ευρήματα αναδεικνύονται και τα συμπεράσματα είναι πιο δύσκολο να εξαχθούν. Αυτός είναι και ο λόγος που εξαντλούνται όλα τα περιθώρια, με τους ιατροδικαστές να ζητούν παραπάνω «χρώσεις».\nΓενικά, οι τέσσερις ιατροδικαστές που χειρίζονται τη συγκεκριμένη υπόθεση είναι εξαιρετικά επιφυλακτικοί. Οι τέσσερις ιατροδικαστές έχουν βγάλει κάποια συμπεράσματα στο πλαίσιο της μακροσκοπικής εξέτασης που έχει ολοκληρωθεί, αλλά δεν εξάγεται το τελικό πόρισμα, έως ότου βγουν τα αποτελέσματα των «ειδικών χρώσεων».\nΕίναι, ωστόσο, σαφές ότι το συγκεκριμένο πόρισμα θα καταδείξει πολλά σε ό,τι αφορά την υπόθεση-θρίλερ του οίκου ευγηρίας. Οι πληροφορίες του Flashnews.gr αναφέρουν ότι οι μέχρι στιγμής ιατροδικαστικές εξετάσεις δεν έχουν δείξει ότι υπήρξε κάτι επιλήψιμο, όμως αυτός είναι και ο λόγος που γίνεται η περαιτέρω ιατροδικαστική εξέταση των «ειδικών χρώσεων».\nΝα τονιστεί τέλος, ότι τη δεδομένη στιγμή δεν έχει διαταχθεί από τον Εισαγγελέα κάποια νέα εκταφή τροφίμου. Το έργο των ιατροδικαστών, ούτως ή άλλως, είναι εξαιρετικά δύσκολο όταν πρόκειται να εξαγάγουν πόρισμα μέσω σορών που έχουν ενταφιαστεί για πολλούς μήνες, όπως της ηλικιωμένης από την Κίσαμο που εξετάζεται, τη δεδομένη χρονική στιγμή.


.:BiblioNet : Η ρήξη / Κρητικός, Παναγιώτης Ν.\nISBN 960-7057-22-8, ISBN-13 978-960-7057-22-8, [Κυκλοφορεί]\nΤιμή € 18,58\nΟ Ανδρέας Παπανδρέου δεν αγωνιζόταν μόνο για την ομαλή λειτουργία της Δημοκρατίας. Προχωρούσε ακόμα παραπέρα. Ήθελε την διεύρυνση και την εμβάθυνση της Δημοκρατίας. Ήθελε εντονότερη προοδευτική κατεύθυνση και στήριζε την ισχυροποίηση της Δημοκρατίας στην κοινωνικοποίηση των θεσμών. Μετά το βασιλικό πραξικόπημα του Ιουλίου του 1965 κατά της Λαϊκής Κυριαρχίας, είδε ότι οι αιτίες της υπονόμευσης των Θεσμών είναι βαθύτερες. Είδε ότι υπεύθυνο για την εξάρτηση της χώρας ήταν το οικονομικό και πολιτικό κατεστημένο, ντόπιο και ξένο. Ήταν το παρακράτος, ήταν το έλλειμμα Δημοκρατίας. Έτσι, έβαλε τα πλαίσια και τα θεμέλια ενός άλλου αγώνα. Του αγώνα της Εθνικής Ανεξαρτησίας με τα συνθήματα: "Η Ελλάδα στους Έλληνες" και "Ο Στρατός στο Έθνος". Του αγώνα για τη Λαϊκή Κυριαρχία με το σύνθημα: "Η εξουσία στο Λαό".\nΟ Ανδρέας Παπανδρέου με τις θέσεις αυτές, τις οποίες ανέλυε σε άρθρα και ομιλίες, έκανε την πρώτη και μεγάλη Ρήξη με το κατεστημένο. Το κατεστημένο της εξάρτησης, του οικονομικού συντηρητισμού και του πολιτικού αυταρχισμού. Το κατεστημένο που κρατούσε το Λαό στην ένδεια, στην υποτέλεια, στο φόβο.\nΟ Ανδρέας Παπανδρέου επεδίωκε την αφύπνιση του φρονήματος του Λαού και την εμπέδωση αισθήματος αυτοπεποίθησης. Επεδίωκε να αλλάξει κατεστημένες νοοτροπίες μοιρολατρικού χαρακτήρα που ήταν πρόσφορες στην εξάρτηση. Κτυπούσε το κακό στη ρίζα του. Και τότε, αλλά και αργότερα με το Π.Α.Κ. και με την ίδρυση του ΠΑ.ΣΟ.Κ. το 1974.\nΑυτό ήταν η ρήξη.


Βραζιλία: Οργανώνεται η αντίσταση κατά του Μπολσονάρο | Euronews\nΗ Μαριάνα Νέρι είναι ανάμεσα στους νέους της Βραζιλίας που αντιδρούν στην εκλογή Μπολσονάρο και λαμβάνει μέρος στις διαδηλώσεις.\nΗ Μαριάνα είναι φοιτήτρια και ανήκει σε αριστερή οργάνωση νέων. Εκφράζει φόβους για το μέλλον των μειονοτήτων κατά των οποίων έχει εκφραστεί πολλές φορές ο Μπολσονάρο.\nΗ Μαριάνα λέει ότι δεν είναι διατεθειμένη να περιμένει άπραγη κι έτσι αποφάσισε να λάβει μέρος στην πρώτη διαδήλωση κατά του νέου προέδρου στο Ρίο Ντε Τζανέιρο. Οι αντίπαλοί του δηλώνουν αποφασισμένοι να καταπολεμήσουν το κλίμα του φόβου, όπως λένε.\n«Οι ομοφυλόφιλοι φίλοι μου φοβούνται να αγκαλιαστούν στο δρόμο. Φοβούνται να φιληθούν, φοβούνται να δείξουν αυτό που θέλουν να κάνουν. Ένα άτομο σαν και αυτό, το γεγονός ότι εξελέγη, σημαίνει ότι ο κόσμος νομιμοποιεί αυτά που είπε. Οι γυναίκες είναι κατώτερες, οι μαύροι είναι κατώτεροι και όλα αυτά τα πράγματα που είπε για τα κοινωνικά κινήματα», δηλώνει στο euronews η Μαριάνα.\nΗ αριστερά στη χώρα παραμένει διχασμένη. Η ένωση τους αποτελεί μία από τις μεγαλύτερες προκλήσεις.\n«Αυτό που χρειάζεται ο πληθυσμός σήμερα είναι να καταλάβουν οι άνθρωποι τα δικαιώματά τους και να μην τα εγκαταλείπουν τόσο εύκολα. Αν το καταφέρουν αυτό, θα έχουν προχωρήσει», λέει ένα μέλος αριστερής οργάνωσης.\nΑντίσταση θα βρει ο Μπολσονάρο και στο Κογκρέσο, όπου θα χρειαστεί να διαπραγματευτεί σκληρά για τις αμφιλεγόμενες πολιτικές που έχει εξαγγείλει.\n«Η αριστερά στη Βραζιλία δέχθηκε βαρύ πλήγμα στις εκλογές της Κυριακής. Τα διαφορετικά προοδευτικά κόμματα πρέπει να επιλύσουν τις διαφορές τους για να αντιμετωπίσουν το δεξιό μπλοκ υπό τον Μπολσονάρο. Ο ακροδεξιός πολιτικός έχει ήδη ξεκινήσει να διαπραγματεύεται με μερικά από 30 κόμματα του Κογκρέσου, προκειμένου να διασφαλίσει την διακυβέρνηση», μεταδίδει ο Βίκτορ Εστέπα από τη Βενεζουέλα.\nΕισβολή «Ρουβίκωνα» στην πρεσβεία της Βραζιλίας στην Αθήνα


Έφτασε η ώρα της κρίσης για το μονοπώλιο του ΟΠΑΠ\nΑύριο 10:30 π.μ. ώρα Ελλάδας θα δημοσιευθεί η (εκτός απροόπτου αρνητική) απόφαση του Ευρωπαϊκού Δικαστηρίου\nγια την υπόθεση του μονοπωλίου της ΟΠΑΠ ΑΕ.\nΠρόκειται για μέρος της διαδικασίας προσφυγής των εταιριών Stanleybet, William Hill και Sportingbet κατά του Ελληνικού Δημοσίου στο Συμβούλιο της Επικρατείας, όπου ζητούν να κριθεί παράνομο το μονοπώλιο της ΟΠΑΠ στο στοίχημα. Αναμένεται ότι η απόφαση θα είναι ευθυγραμμισμένη με τις προτάσεις που δημοσίευσε ο γενικός εισαγγελέας Jan Mazak τον περασμένο Σεπτέμβριο και να ανοίγει το δρόμο για το Συμβούλιο της Επικρατείας να αποφασίσει κατά του μονοπωλίου.\nΗ απόφαση αναμένεται να επαναλάβει ότι το μονοπώλιο δικαιολογείται μόνο αν εξυπηρετείται ο σκοπός της μείωσης των προσφερομένων παιγνίων και η μείωση της εγκληματικότητας, σκοποί που πρέπει να επιδιώκονται με συνεπή και συστηματικό τρόπο και κάτω από αυστηρό κρατικό έλεγχο. Το δικαστήριο πιθανότατα θα κρίνει ότι δεν υφίσταται σήμερα τέτοιος έλεγχος και ότι η επεκτατική και επικοινωνιακή πολιτική της ΟΠΑΠ ΑΕ ξεπερνούν τα αποδεκτά όρια για ένα μονοπώλιο που θα ήταν Ευρωπαϊκά αποδεκτό. Επίσης η απόφαση αναμένεται ότι θα απαγορεύει μεταβατική περίοδο στην περίπτωση που το ΣτΕ κρίνει πως ότι το μονοπώλιο είναι ασύμβατο με την Ευρωπαϊκή Συνθήκη.\nΗ απόφαση σίγουρα θα επισημαίνει ότι η τελική κρίση εναπόκειται στο εθνικό δικαστήριο (δηλαδή στο ΣτΕ) που ούτως ή άλλως έχει την αποκλειστική αρμοδιότητα να εξετάσει τα πραγματικά γεγονότα. Αυτή είναι η προβλεπόμενη διαδικασία καθώς το ίδιο το ΣτΕ, άλλωστε απέστειλε τα προδικαστικά ερωτήματα στο Ευρωπαϊκό Δικαστήριο. Εδώ να περιμένετε και τις περισσότερες παρερμηνείες αύριο. Η ΟΠΑΠ θα προσπαθήσει να υπονομεύσει την κρισιμότητα της απόφασης, λέγοντας ότι το ΣτΕ αποφασίζει, αφήνοντας να εννοηθεί, αφενός ότι το Ευρωδικαστήριο αρνήθηκε να κρίνει και αφετέρου ότι το Συμβούλιο της Επικρατείας θα τους δικαιώσει.\nΤο πρώτο είναι φυσικά παραπλανητικό. Το δεύτερο ενδεχόμενο αν το έβαζε στο κουπόνι, καλά θα έκανε να το κλείδωνε!\nΗ τελική απόφαση του ΣτΕ, που αναμένεται σε 8-12 μήνες, αποτελεί τον πιο σημαντικό παράγοντα ρίσκου για τις κοινοπραξίες των επενδυτών που υποχρεούνται να καταθέσουν τις προσφορές τους για την εξαγορά του 33% της ΟΠΑΠ στις 27 Μαρτίου, δηλαδή πολύ πριν ξεκαθαρίσει το καθεστώς της εταιρίας που αγοράζουν www.gazzetta.gr\nΔιαβάστε το άρθρο «Έφτασε η ώρα της κρίσης!» στην πηγή: newsnow\nHomeΕΝΗΜΕΡΩΣΗΈντυπος τύποςΟΠΑΠΈφτασε η ώρα της κρίσης για το μονοπώλιο του ΟΠΑΠ Top of Page


Καν: Δεν θα επιτρέψουμε στον Τραμπ να διχάσει τις κοινότητές μας\n«Ορισμένοι τροφοδοτούνται από τις διενέξεις και τον διχασμό. Δεν θα επιτρέψουμε στον Ντόναλντ Τραμπ να διχάσει τις κοινότητές μας» δήλωσε ο δήμαρχος του Λονδίνου Σαντίκ Καν, σχολιάζοντας στο BBC τις κατηγορίες που εξαπέλυσε σε βάρος του ο Αμερικανός πρόεδρος.\nΝωρίτερα, ο κ. Τραμπ κατηγόρησε μέσω Twitter τον κ. Καν ότι χρησιμοποίησε μια «άθλια δικαιολογία» για να εξηγήσει δήλωση που έκανε στον απόηχο της τρομοκρατικής επίθεσης του Σαββάτου στη βρετανική πρωτεύουσα.


Άτλας Κιλκίς: Ας όψονται οι ελλείψεις | Κιλκίς24\nΆτλας Κιλκίς: Ας όψονται οι ελλείψεις\nΗ δεύτερη αγωνιστική 30/10/2021 του πρωταθλήματος κοριτσιών Κ18 της ΕΣΠΕΜ, βρήκε τον ΑΤΛΑΝΤΑ να συναντιέται μέσα στα Γιαννιτσά με τον Μ. Αλέξανδρο.\nΗ ομάδα των κοριτσιών του Μ. Αλεξάνδρου πήρε μια καθαρή νίκη (3-0) με τα σετ (25-18, 25-15 και 25-15) να διαμορφώνουν μια πλασματική εικόνα μιας και ο ΑΤΛΑΣ κατέβηκε στον αγώνα με σοβαρές ελλείψεις, στις θέσεις της βασικής πασαδόρου και του βασικού λίμπερο.\nΗ ομάδα έδωσε πραγματικό αγώνα για να καλύψει τα κενά αλλά στο τέλος μίλησαν η κόπωση και η βαριά διάθεση που δημιούργησαν για άλλη μια φορά οι απουσίες στην ομάδα.\nΑν πρέπει να κρατήσουμε κάτι από τον αγώνα, αυτό είναι η προσήλωση και η ένταση που δείξανε τα κορίτσια της ομάδας, ενώ από την άλλη η καλή εμφάνιση του Μ Αλέξανδρου, δεν άφησε περιθώρια διάκρισης για κάποια κοπέλα του συλλόγου σε αυτό το παιχνίδι.\nΑ.Π.Ο. ΑΤΛΑΣ ΚΙΛΚΙΣ: Κάργου, Μάντζαρη, Παπαδοπούλου Ε., Παπαδοπούλου Ειρ., Κέλλνερ Ν, Κέλλνερ Β, Χονδροματίδου, Μπακύρτση Χ, Μπακύρτση Ν.\nΜ. ΑΛΕΞΑΝΔΡΟΣ ΓΙΑΝΝΙΤΣΩΝ: Καλογέρου, Μπαλάση, Τσακαλίδου, Δάντση, Δαουτοπούλου, Τζούρου, Τζομπανούδη, Ιωαννίδου, Τσίτσου, Αρνάκη, Βουδρισάκη.\nΣτον πάγκο του ΑΤΛΑ κάθισε ο κ. Χρήστος Μπακύρτσης, ενώ σε αυτόν του Μ. Αλέξανδρου ο κ. Τζούρος Κωνσταντίνος.\nΟι εγγραφές στο σύλλογο συνεχίζονται και μπορείτε να επικοινωνείτε στα τηλέφωνα:6937156278 και 6970667178 για περαιτέρω πληροφορίες.


Καραμανλής: Σύντομα η εφαρμογή δίκαιου αναλογικού συστήματος χρέωσης διοδίων | Ειδήσεις\n05/02 / 2021 13:37\nΑπό την πλευρά του, ο κ. Κωνσταντόπουλος έκανε λόγο για «τεράστιο πρόβλημα που υπάρχει από την άδικη υψηλή οριζόντια χρέωση στα διόδια» και τόνισε ότι «πρέπει άμεσα η πολιτεία να προχωρήσει στην εφαρμογή μιας δίκαιης αναλογικής χρέωσης σύμφωνα με τη χιλιομετρική απόσταση».\nΙδιαίτερα επικριτικός ήταν ο κ. Κωνσταντόπουλος και για το «υψηλό κόστος που πληρώνουν οι οδηγοί για τη γέφυρα Χαρίλαου Τρικούπη στο Ρίο», τονίζοντας ότι «εφαρμόζεται μια άδικη και αποτρεπτική τιμολογιακή πολιτική».\n«Το θεσμικό πλαίσιο της σύμβασης παραχώρησης για τη γέφυρα Χαρίλαου Τρικούπη δεν έγινε επί κυβέρνησης ΝΔ. Η κυβέρνηση του ΠΑΣΟΚ την υπέγραψε, παραχωρώντας το δικαίωμα επιβολής και είσπραξης διοδίων στον παραχωρησιούχο.\nΔεν ήταν η κυβέρνηση της ΝΔ που έδωσε στον ιδιώτη το δικαίωμα να βάζει το τίμημα που θέλει. Το ίδιο έγινε και με την Αττική Οδό, και μάλιστα, όταν ήταν έτοιμοι να προχωρήσουν σε αύξηση των διοδίων, τους είπαμε ότι κάτι τέτοιο δεν θα το δεχτούμε, ενώ ήταν συμβατικό τους δικαίωμα χωρίς την έγκριση του ελληνικού δημοσίου.\nΑυτές τις συμβάσεις λοιπόν δεν τις έκανε η κυβέρνηση της ΝΔ. Παρόλα αυτά, πρέπει να δούμε αυτά τα θέματα. Δεσμευτήκαμε ότι η αναλογική χρέωση θα γίνει πράξη και θα γίνει πράξη», απάντησε ο κ. Καραμανλής.\n«Πράγματι επί ΠΑΣΟΚ υπεγράφη η σύμβαση παραχώρησης για τη γέφυρα Χαριλάου Τρικούπη, όμως υπήρξε ένας δεσμευτικός όρος. Αφού παρέλθουν 10 χρόνια, το ελληνικό δημόσιο δύναται να την επαναδιαπραγματευτεί. Αυτός ο χρόνος λοιπόν παρήλθε το 2014, και άρα η κυβέρνηση και το υπουργείο μπορεί δικαιοπρακτικά να κάνει νέα διαπραγμάτευση.\nΓιατί δεν είναι δυνατόν να καταβάλλει 27 ευρώ, ένα υπέρογκο ποσό, ακόμα και αυτός που θέλει να πάει καθημερινά στη δουλειά του. Χρειάζεται να βρείτε άμεσες λύσεις μείωσης του κόστους της γέφυρας», αντέτεινε ο κ. Κωνσταντόπουλος.\n«Ο διαγωνισμός θα βγει πολύ σύντομα στον αέρα και εκεί θα γίνει προσπάθεια εξορθολογισμού. Παντού στο κόσμο γίνεται η χρέωση των χρηστών εθνικών οδών, βάσει χιλιομετρικής απόστασης. Η σύμβαση παραχώρησης που είχε υπογραφεί το 1996 είναι αλήθεια ότι αφήνει μικρά περιθώρια.\nΟι όροι είναι υπέρ των ιδιωτών και για να γίνουν οι όποιες αλλαγές πρέπει να υπάρξει συμφωνία μεταξύ του ελληνικού δημοσίου και του συμβαλλομένου. Αυτά τα προβλήματα προσπαθούμε να λύσουμε και προχωράμε, έτσι ώστε όλοι οι χρήστες να έχουν χιλιομετρική και άρα λελογισμένη χρέωση», επεσήμανε ο κ. Καραμανλής.


Στατιστικές Μέθοδοι και Εφαρμογές | Τμήμα Ψηφιακών Μέσων και Επικοινωνίας\nΣτατιστικές Μέθοδοι και Εφαρμογές\nΤο μάθημα ασχολείται κυρίως με την περιγραφική στατιστική, στην παρουσίαση δηλαδή και τη συνοπτική περιγραφή δεδομένων. Στο πλαίσιο των διαλέξεων του μαθήματος, γίνεται αναφορά και στις εισαγωγικές έννοιες της θεωρίας πιθανοτήτων, στις τυχαίες μεταβλητές, τις κατανομές πιθανότητας, τις μονοδιάστατες διακριτές κατανομές, τις μονοδιάστατες συνεχείς κατανομές και τη δειγματοληψία.\nΣκοπός του μαθήματος είναι η κατανόηση των βασικών στατιστικών εννοιών και μεθόδων της περιγραφικής στατιστικής. Παράλληλα, επιδιώκεται η ανάπτυξη στατιστικού τρόπου σκέψης και ανάλυσης ποσοτικών και ποιοτικών δεδομένων με έμφαση στην εξοικείωση με τις σύγχρονες μεθόδους και εργαλεία διαχείρισης και ανάλυσης των δεδομένων αυτών.\nΤο εργαστηριακό κομμάτι του μαθήματος περιλαμβάνει τις παρακάτω ενότητες:\nΣτατιστική ανάλυση, δημιουργία γραφημάτων, παρουσίαση δεδομένων.\nΑνάλυση δεδομένων δημοσκοπικών ερευνών προερχόμενων από πλατφόρμες τύπου Google κοκ.\nανάλυση διακύμανσης (one way Anova).\nΑπλή γραμμική παλινδρόμηση reliability analysis.\nΘα έχουν κατανοήσει βασικές αρχές της στατιστικής επιστήμης.\nΘα έχουν μάθει τις απαιτούμενες λειτουργίες του SPSS.\nΘα μπορούν να αναλύουν στατιστικά δεδομένα με την χρήση στατιστικών πακέτων εξάγοντας αξιόπιστα συμπεράσματα σε μελλοντικές έρευνες.


Ανεβασμένες και οι δύο στο AEL FC Arena και γερμανικό pick στο 2.10 • Bet-planet.gr\nΑνεβασμένες και οι δύο στο AEL FC Arena και γερμανικό pick στο 2.10\nΚαλημέρα σε όλους! Παρακολούθησα το ματς του ΟΑΚΑ και προσωπικά είδα κάτι πολύ διαφορετικό απο αυτά που μας είχαν συνηθίσει στα «αθηναϊκά ντέρμπι» τα τελευταία χρόνια. Καμία σχέση με τα «άγευστα» 0-0. Μπαλάρα, συνεχόμενες εναλλαγές συναισθημάτων και μια τεράστια ανατροπή για τον Παναθηναϊκό. Μου έκανε τεράστια εντύπωση ο τρόπος με τον οποίο η ΑΕΚ κατέρρευσε στον αγωνιστικό χώρο παρόλο που βρέθηκε μπροστά με 2-0! Λες και έχανε με 3-0 βρε παιδάκι μου ένα πράγμα.\nΚατά τα άλλα; Τεράστια Λίβερπουλ, η σούπερ νίκη της στο ντέρμπι και η μεγάλη διαφορά που έχει χτίσει ήδη απο τη Σίτι αποτυπώνουν την εξαιρετική δουλειά του Κλοπ. Είναι αξιομνημόνευτη η συγκέντρωση που δείχνουν φέτος οι ποδοσφαιριστές των Reds αλλά ακόμη δε θα μιλήσω για ακλόνητο φαβορί για τον τίτλο. Έτσι για το γούρι... Δεν την έχουν πατήσει λίγες φορές στο λιμάνι εξάλλου. Θα κλείσω με την αναφορά μου στο Μαρσέιγ - Λυών. Είπα και δυο λόγια για το παιχνίδι στη χθεσινή μου στήλη και όποιος έχει λίγο χρόνο ας ανατρέξει. Είναι πολύ μεγάλο ματς για τη Ligue1, οχι όσο το Μαρσέιγ - Παρί αλλά πολύ σημαντικό. Τεράστια ψυχικά αποθέματα για τους Μασσαλούς που άντεξαν με παίκτη λιγότερο και πανηγύρισαν μια μεγάλη νίκη που την διατηρούν στη 2η θέση πίσω απο τη Παρί.\nΠάμε στα αποψινά. ΑΕΛ - Λαμία. Το σύνολο της Φθιώτιδας δε βρίσκει γκολ ούτε με αίτηση εκτός έδρας. Διάβαζα τα στατιστικά και κυριολεκτικά έχει χοντρό πρόβλημα όταν αφήνει το «Δ.Α.Κ. Λαμίας». Έχει σκοράρει μόλις μία φορά μακριά απο την έδρα της όμως το παιχνίδι της Λάρισας μου μοιάζει διαφορετικό. Η Λαμία προέρχεται από 2 σερί νίκες, κέρδισε τον Αιολικό στο κύπελλο αλλά μοιάζει ακόμα πιο σπουδαίο το 1-0 επί του Βόλου εντός έδρας. Έχει αρκετά καλή ψυχολογία και ο Πανουργιάς Παπαϊωάννου μίλησε για πρίμ προς τους ποδοσφαιριστές της ομάδας του σε περίπτωση που φύγουν με το διπλό απο τη Λάρισα. Σύμφωνοι, ο άσος παίρνει προβάδισμα αλλά είναι υπερβολικό το 1.65. Φυσικά δε θα ψάξω την κόντρα γιατί δε με εμπνέει. Είναι όμως για ακόμα μια φορά τα γκολ αρκετά καλοπληρωμένα στο σετ. Έχει 6/7 οver 2.5 η ΑΕΛ τελευταία, αν εξαιρέσει κανείς τα εντός με Ολυμπιακό και ΑΕΚ πετά... τριάρες και η Λαμία δείχνει στο σωστό δρόμο για ένα καλό come back. Συνεπώς το 2.45 του over 2.5 μου μοιάζει ικανοποιητικό και θα το αγοράσω.\nΠάμε και μια βολτούλα απο Γερμανία μεριά... Δεύτερη κατηγορία παρακαλώ. Καρλσρούη-Άουε, ωραίο ματσάκι. Μάλιστα αυτό που θέλουν αμφότερες είναι να πάνε προς τη διακοπή με τη μεγαλύτερη δυνατή ηρεμία αλλά υπάρχουν δεδομένα. Αυτό που μου προκαλεί τρομερή εντύπωση είναι το γεγονός πως η Καρλσρούη μετρά έξι σερί ισοπαλίες. Σερί παρακαλώ και μοιάζει να θέλει να μας τρελάνει όλους. Να αναφέρω πως όλες είναι με γκολ, 1-1, 2-2, 3-3 αλλά η ομάδα του Αλόις Σβαρτς δεδομένα θα συναντήσει δυσκολίες απέναντι σε μια Άουε που είναι κατά τέσσερις πόντους ψηλότερα στη βαθμολογία. «Καίγονται» να ξεφύγουν από τη ζώνη του υποβιβασμού οι γηπεδούχοι και η Άουε που έχει κερδίσει μόλις μια φορά φέτος εκτός έδρας σε έξι ματς μπορεί κάλλιστα να αποτελέσει το ιδανικό θήραμα. Προσωπικά θα εμπιστευτώ τους γηπεδούχους στον άσο του 2.10.\nΑΕΛ - Λαμία: over 2.5 (2.45) - 10 units\nΚαρλσρούη - Άουε: 1 (2.10) - 8 units


KΣΕ του 4ου (ΠΕ02): Ντύνουν τους πίνακες πολεμώντας τη λογοκρισία\nΕξαγριωμένοι από τη λογοκρισία Κινέζοι χρήστες του διαδικτύου έντυσαν φωτογραφίες διάσημων γυμνών έργων τέχνης της αναγέννησης για να διαμαρτυρηθούν για την διαγραφή περιεχομένου για ενηλίκους από το Κινέζικο διαδίκτυο.\nΟι Κινέζοι χρήστες έντυσαν τον Δαβίδ του Μιχαήλ Αγγέλου με Μαοϊκή στολή και κάλτσες.\nΟι διαδηλώσεις ξεκίνησαν την περασμένη εβδομάδα όταν οι διαχειριστές του ηλεκτρονικού κοινωνικού δικτύου Douban.com κατήγγειλαν ότι φωτογραφίες από διάσημα έργα τέχνης που απεικόνιζαν γυμνές φιγούρες είχαν διαγραφεί από την λογοκρισία.\nΟι Κινεζικές αρχές είχαν μάλιστα προειδοποιήσει τους διαχειριστές του site ότι σε περίπτωση που συνέχιζαν να δημοσιεύουν πορνογραφικό υλικό θα έπρεπε να κλείσουν το site τους.\nΣε μια απάντηση στις αρχές οι διαχειριστές του site ζήτησαν από τους χρήστες να «ντύσουν» τα έργα τέχνης για να τα σώσουν από τη λογοκρισία.\nΤον τελευταίο μήνα οι Κινέζικες αρχές έχουν κλείσει πάνω από 1.600 site και 200 blog σε μια από τις μεγαλύτερες εκστρατείες ενάντια στο διαδίκτυο.


Πλεύρης: Παράταση των μέτρων για άλλη μία εβδομάδα - Insurance World\nin Featured, Ειδήσεις, Υγεία & Κοινωνική Ασφάλιση 19/01/2022, 13:42 0\nΌπως αναμενόταν και λόγω της συνεχιζόμενης πίεσης στο ΕΣΥ, η κυβέρνηση προσανατολίζεται στην παράταση των περιοριστικών μέτρων για άλλη μία εβδομάδα, δηλαδή, τουλάχιστον μέχρι τις 24 Ιανουαρίου. Σήμερα, συνεδριάζει η επιτροπή ειδικών και θεωρείται βέβαιο ότι θα προτείνει να παραταθούν τα μέτρα.\nΑυτό ανέφερε – μεταξύ άλλων – ο υπουργός Υγείας Θάνος Πλεύρης, μιλώντας στην ΕΡΤ1 και στους δημοσιογράφους Δημήτρη Κοτταρίδη και Γιάννη Πιτταρά. “Η πίεση στο Εθνικό Σύστημα Υγείας παραμένει και συνεπώς είναι λογικό, προκειμένου να παρακολουθήσουμε όλο το φαινόμενο να υπάρξει παράταση των μέτρων”, είπε χαρακτηριστικά.\nΝα σημειωθεί ότι τις τελευταίες ημέρες είχαν δει το φως της δημοσιότητας πληροφορίες για δήθεν χαλάρωση των μέτρων, με αφορμή τη μείωση στην καταγραφή νέων κρουσμάτων. Όμως, το γεγονός ότι ο αριθμός των διασωληνωμένων και των θανάτων αυξάνεται φαίνεται ότι έκοψε την όρεξη σε όσους ήθελαν να επανέλθει η μουσική στην εστίαση και να αυξηθεί το πλαφόν στους θεατές στα γήπεδα.\nCovid19 virus.com.gr πανδημία Πλεύρης 2022-01-19\nTagged with: Covid19 virus.com.gr πανδημία Πλεύρης\nΜε ποια μέτρα θα διεξαχθούν οι Πανελλαδικές εξετάσεις


Θετικοί στον κορωνοϊό δύο Σουηδοί τουρίστες! Συναγερμός στην Αθήνα - Todayfocus\nΔύο σουηδοί τουρίστες εντοπίστηκαν θετικοί στον κορονοϊό. Οι τουρίστες που διέμεναν σε μεγάλο ξενοδοχείο των νοτίων προαστίων, ήταν αδύνατον να εντοπιστούν καθώς είχαν βγει εκτός ξενοδοχείου επισκεπτόμενοι την Αθήνα.\nΑυτή τη στιγμή έχει σημάνει συναγερμός, καθώς πλέον έχουν εντοπιστεί και οι αρχές προσπαθούν να ιχνηλατήσουν τις επαφές τους και τα σημεία που επισκέφτηκαν. Εξαιρετικά δύσκολη κατάσταση.


Έχω HPV. Πόσο κινδυνεύω να εξελιχθεί σε καρκίνο του τραχήλου της μήτρας και πώς θα προστατευτώ; / Wellness / Woman TOC\nΈχω HPV. Πόσο κινδυνεύω να εξελιχθεί σε καρκίνο του τραχήλου της μήτρας και πώς θα προστατευτώ;\nΕιδικά στις γενιές που δεν πρόλαβαν το εμβόλιο, η διασπορά του ιού είναι μεγάλη, αλλά η γυναικολόγος-συγγραφέας Jen Gunter λύνει καθησυχαστικά τις απορίες μας.\nΟ ιός των ανθρώπινων θηλωμάτων (HPV) είναι το πιο συχνό σεξουαλικώς μεταδιδόμενο νόσημα: Υπολογίζεται ότι έως και το 60% των γυναικών, σύμφωνα με στοιχεία για την Αμερική και τον Καναδά, προσβάλλονται στη διάρκεια της ζωής τους από μία τουλάχιστον λοίμωξη του HPV, που έχει περισσότερους από 200 διαφορετικούς τύπους, περίπου 40 εκ των οποίων προσβάλλουν τους ιστούς της γεννητικής περιοχής.\nΗ Jen Gunter, Καναδέζα γυναικολόγος με 25ετή εμπειρία, στο νέο βιβλίο της, «Η βίβλος του κόλπου. Αιδοίο και κόλπος: Διαχωρίζοντας τον μύθο από την ιατρική» (εκδ. Μεταίχμιο), μπεστ σέλερ των New York Times, λύνει όλες τις γυναικολογικές απορίες μας, από τη γυναικεία σεξουαλική ικανοποίηση μέχρι τις αισθητικές επεμβάσεις στην περιοχή των γεννητικών οργάνων και τα «γιατροσόφια» της Γκουίνεθ Πάλτροου, με τρόπο αναλυτικό, ενημερωμένο, απλό αλλά και καθησυχαστικό μαζί, διαχωρίζοντας την εμπεριστατωμένη γνώση από την παραφιλολογία και την ψευδοεπιστήμη.\nΣε αυτή την έκδοση-εγκυκλοπαίδεια, που αξίζει να κρατήσουμε στη βιβλιοθήκη μας ώστε να ανατρέχουμε καλύτερα εκεί και όχι στην Google όποτε αναζητάμε κάποια πληροφορία, η ειδικός αφιερώνει ένα κεφάλαιο στον HPV, απαντώντας στα πιο αγωνιώδη ερωτήματά μας. Ας δούμε μερικά από αυτά.\nΠώς προκαλεί καρκίνο μια λοίμωξη με HPV;\nΟρισμένοι τύποι του HPV είναι ογκογόνοι, δηλαδή προκαλούν καρκίνους. Οι τύποι HPV 16 και HPV 18 προκαλούν περίπου το 70% των καρκίνων του τραχήλου της μήτρας και οι τύποι 31,33, 35, 39, 45, 51, 52, 56, 58, 59, 68, 69 και 82 προκαλούν τους υπόλοιπους, σύμφωνα με την ειδικό. Κάποιοι τύποι HPV, επίσης, μπορεί να προκαλέσουν καρκίνο του αιδοίου, του κόλπου, του πρωκτού, αλλά και καρκίνο της στοματικής κοιλότητας, του φάρυγγα και του λάρυγγα. «Οι ογκογόνοι τύποι HPV διαταράσσουν έναν συγκεκριμένο μηχανισμό διόρθωσης του DNA, οπότε οι μεταλλάξεις μένουν ανέλεγκτες και είναι πιθανότερο να εξελιχθούν σε καρκίνο» όπως εξηγεί η συγγραφέας-γυναικολόγος.\nΚάποιοι τύποι HPV, επίσης, μπορεί να προκαλέσουν καρκίνο του αιδοίου, του κόλπου, του πρωκτού, αλλά και καρκίνο της στοματικής κοιλότητας, του φάρυγγα και του λάρυγγα.\nΠόσο πιθανό είναι να εξελιχθεί σε καρκίνο ένας ογκογόνος τύπος HPV;\nΗ μόλυνση με έναν ογκογόνο τύπο δεν συνεπάγεται ότι θα πάθουμε καρκίνο, αλλά ότι διατρέχουμε κίνδυνο. «Στις περισσότερες περιπτώσεις», εξηγεί η γυναικολόγος, «το ανοσοποιητικό σύστημα αντιμετωπίζει τον ιό: δύο χρόνια μετά τη μόλυνση, στο 90% των γυναικών έχει εξαφανιστεί ή δεν παρατηρούνται σημεία λοίμωξης. Η ανησυχία για τον HPV προκύπτει όταν ο ιός επιμένει· αυτό είναι που θέτει τις γυναίκες σε κίνδυνο να προσβληθούν από καρκίνο».\nΌπως προσθέτει όμως η ειδικός, για να εξελιχθεί μια λοίμωξη από ογκογόνο στέλεχος σε καρκίνο, απαιτείται πολύς χρόνος. «Το πρώτο βήμα είναι δυσπλασία, δηλαδή προκαρκινικές αλλοιώσεις οι οποίες κατά κανόνα εμφανίζονται αρκετά χρόνια μετά τη μόλυνση. Το ανοσοποιητικό σύστημα πιθανόν να καταφέρει να αντιμετωπίσει τις πρώιμες προκαρκινικές αλλοιώσεις. Ο χρόνος από τη λοίμωξη έως τον καρκίνο συνήθως ξεπερνά τα δέκα χρόνια».\n«Ο χρόνος από τη λοίμωξη έως τον καρκίνο συνήθως ξεπερνά τα δέκα χρόνια»\nΈνας μείζων παράγοντας κινδύνου για τον καρκίνο του τραχήλου, όπως επισημαίνει η Dr Gunter, τον οποίο μπορούμε να ελέγξουμε είναι το κάπνισμα, που «αυξάνει σημαντικά τις πιθανότητες να εξελιχθεί μια λοίμωξη από HPV σε καρκίνο».\nΠόσο συνηθισμένοι είναι οι καρκίνοι που συνδέονται με τον HPV;\nΟ καρκίνος του τραχήλου της μήτρας είναι ο τέταρτος συχνότερος καρκίνος στις γυναίκες παγκοσμίως και ο δεύτερος στις γυναίκες αναπαραγωγικής ηλικίας (15-44). Κάθε χρόνο διαγιγνώσκεται σε περισσότερες από 500.000 και πάνω από 250.000 πεθαίνουν από αυτόν. Ωστόσο, όπως επισημαίνει η Gunter, «το μεγαλύτερο μέρος αυτών των περιστατικών αφορά χώρες στις οποίες οι γυναίκες δεν έχουν πρόσβαση στο εμβόλιο κατά του HPV, σε προσυμπτωματικό έλεγχο ή σε θεραπεία προκαρκινικών βλαβών και καρκίνων. Οι καρκίνοι του αιδοίου, του κόλπου και του πρωκτού είναι λιγότερο συχνοί από ό,τι ο καρκίνος του τραχήλου της μήτρας. Ο καρκίνος του πρωκτού που συνδέεται με τον HPV εμφανίζει αύξηση».\nΠώς θα προλάβουμε την εξέλιξη του HPV σε καρκίνο του τραχήλου;\nΜε τον προσυμπτωματικό έλεγχο, που έχει στόχο τον εντοπισμό τυχόν ογκογόνων ιών ή πρώιμων προκαρκινικών αλλοιώσεων, ώστε να τεθούν υπό παρακολούθηση και, αν χρειαστεί, να υποβληθούν σε θεραπεία για να προληφθεί η ανάπτυξη καρκίνου. Αυτός περιλαμβάνει το γνωστό τεστ Παπανικολάου και τη λήψη κυτταρικού υλικού για την αναζήτηση ογκογόνων στελεχών του HPV με τεστ νουκλεϊκού οξέος (DNA). «Μπορεί να εφαρμοστεί συνδυασμός των δύο».\nΟ καρκίνος του τραχήλου της μήτρας είναι ο τέταρτος συχνότερος καρκίνος στις γυναίκες παγκοσμίως και ο δεύτερος στις γυναίκες αναπαραγωγικής ηλικίας (15-44).\nΣυγκεκριμένα, η Gunter συνιστά τις εξής εξετάσεις (το πρωτόκολλο φυσικά εξατομικεύεται, πάντα σε συνεννόηση με τον δικό μας γιατρό):\n-Τεστ Παπανικολάου κάθε τρία χρόνια στις ηλικίες 21-29 ετών. Στις ηλικίες 30-65 ετών, είτε τεστ Παπ κάθε τρία χρόνια είτε τεστ Παπ συν HPV DNA τεστ κάθε πέντε χρόνια.\n-Εξέταση για τους υψηλού κινδύνου τύπους HPV κάθε τρία έτη σε γυναίκες 25 ετών και άνω. «Ο/η ιατρός σου ενδέχεται να μπορεί να συλλέξει υλικό χωρίς κολποδιαστολέα».\n-Οι γυναίκες με ιστορικό απουσίας παθολογικών ευρημάτων μπορούν να σταματήσουν να υποβάλλονται σε προληπτική εξέταση μετά την ηλικία των 65 ετών.\nΕίχα παθολογικά ευρήματα στις εξετάσεις μου. Τι κάνω τώρα;\nΣε αυτή την περίπτωση απαιτείται περαιτέρω αξιολόγηση: ένα επαναληπτικό τεστ Παπανικολάου και τεστ HPV ή κολποσκόπηση, «διαδικασία κατά την οποία ο/η ιατρός σου ή άλλος επαγγελματίας υγείας εξετάζει τον τράχηλο της μήτρας με έναν ειδικό μεγεθυντικό φακό. Πιθανόν να ληφθούν ένα ή περισσότερα μικρά δείγματα ιστού (βιοψίες) από τον τράχηλο της μήτρας. […] Οι αλλοιώσεις χαμηλού βαθμού (LSIL) σημαίνουν πολύ χαμηλό κίνδυνο ανάπτυξης καρκίνου και η αντιμετώπιση περιορίζεται συχνά σε παρατήρηση και εξέταση παρακολούθησης σε ένα έτος. Οι δε αλλοιώσεις υψηλού βαθμού (HSIL) συνήθως απαιτούν θεραπεία. Ο κίνδυνος εξέλιξης σε καρκίνο είναι 4% το πρώτο 12μηνο και αυξάνεται με την πάροδο του χρόνου.\n»Υπάρχουν διάφορες μέθοδοι για την αφαίρεση των παθολογικών κυττάρων των αλλοιώσεων υψηλού βαθμού και για την επιλογή πρέπει να ληφθούν υπόψη αρκετοί παράγοντες. Η αφαίρεση είναι δυνατό να επηρεάσει τον τράχηλο της μήτρας για τις μελλοντικές εγκυμοσύνες ή μία τρέχουσα, γι’ αυτό δεν συνιστάται για τις γυναίκες 21-24 ετών ή για τις εγκύους, εκτός αν υπάρχει σοβαρή υποψία καρκίνου».\nΗ «Βίβλος του κόλπου» της Jen Gunter κυκλοφορεί στα ελληνικά από τις εκδόσεις Μεταίχμιο.\nΠαρακολουθήστε την Jen Gunter σε μια ομιλία Ted για το ταμπού της εμμηνόρροιας:\nPhoto: Hel Mort / Pxhere\nHPV, HPV DNA τεστ, Jen Gunter, Η βίβλος του κόλπου, Καρκίνος, καρκίνος του τραχήλου της μήτρας, καρκίνος τραχήλου μήτρας, κολποσκόπηση, προκαρκινικές αλλοιώσεις, προσυμπτωματικός έλεγχος, τεστ HPV, τεστ Παπανικολάου\nΤο αντιγηραντικό σμούθι της 75χρονης Ζακλίν ΣμιθΗ άσκηση για να καις θερμίδες ακόμα και ενώ κοιμάσαιΑπώλεια γεύσης και όσφρησης για 5 μήνες δείχνει έρευναΤέλος στους πόνους της πλάτης και της μέσηςΕντυπωσιακή μείωση του καπνίσματος σε ποσοστό 52,4%


Μυρίζει... μπαρούτι σε Εξάρχεια - Πολυτεχνείο | δημοκρατία\nΦωτεινή, Μαρκιανή, Παλλαδία\nΑναρχικοί επιχείρησαν χθες κατάληψη του ιδρύματος\nΣε «πολεμικό» συναγερμό βρίσκεται η Ελληνική Αστυνομία εν όψει της 45ης επετείου του Πολυτεχνείου το Σάββατο. Η ατμόσφαιρα είναι τεταμένη, καθώς χθες ομάδα αναρχικών επιχείρησε να κάνει κατάληψη στο κεντρικό κτίριο, προκαλώντας την έντονη δυσφορία των πρυτανικών Αρχών και της επιτροπής εορτασμού.\nΟι πόρτες του Πολυτεχνείου στην Πατησίων άνοιξαν χθες για τον κόσμο που θέλησε να αφήσει ένα λουλούδι στο μνημείο της εξέγερσης του 1973.\nΤο κέντρο της Αθήνας θυμίζει ήδη φρούριο. Οι δρόμοι γύρω από το Πολυτεχνείο είναι έρημοι. Η Τροχαία για προληπτικούς λόγους έχει απομακρύνει όλα τα σταθμευμένα οχήματα, ενώ έχουν διατεθεί περισσότεροι από 5.000 αστυνομικοί για τη φύλαξη.\nΦέτος, εκτός από τα ελικόπτερα της Αστυνομίας, θα επιστρατευτούν και drones για τον καλύτερο συντονισμό και την ισχυρότερη επιτήρηση από αέρος σε σημεία που θεωρούνται κρίσιμα, κατά τη διάρκεια της πορείας προς την αμερικανική πρεσβεία, με την οποία θα κορυφωθούν οι τριήμεροι εορτασμοί. Παράλληλα, λόγω των εορταστικών εκδηλώσεων για τις 17 Νοεμβρίου θα ισχύσουν έκτακτα μέτρα στο οδικό δίκτυο γύρω από το κτίριο του ιδρύματος ως την πλατεία Κάνιγγος.\nΤα μέτρα τέθηκαν σε ισχύ από χθες, ενώ αύριο θα επεκταθούν και στην ευρύτερη περιοχή του κέντρου, που περικλείεται από τις οδούς και τις λεωφόρους Αλεξάνδρας, Πατησίων, Σταδίου, Βασιλίσσης Σοφίας, καθώς και στις παράλληλες και καθέτους αυτών, λόγω της πορείας προς την πρεσβεία των ΗΠΑ. Η Αστυνομία θεωρεί ότι θα γίνουν επεισόδια στη διάρκεια της πορείας.\nΓια την ακρίβεια, αυτό συμβαίνει κάθε χρόνο, ωστόσο φέτος υπάρχει μια ιδιαιτερότητα, που έχει να κάνει με τις πρόσφατες επιθέσεις αντιεξουσιαστών εναντίον της Αστυνομίας, είτε σε αστυνομικά τμήματα είτε όχι. Οι αντιεξουσιαστές βρίσκονται σε κινητικότητα. Ομάδα αναρχικών επιχείρησε χθες να καταλάβει το κεντρικό κτίριο «Αβέρωφ» του Πολυτεχνείου, δημιουργώντας κλίμα έντασης με την επιτροπή εορτασμού.\nΑπό την πλευρά της, η επιτροπή καταδίκασε την κατάληψη και κάλεσε τους αντιεξουσιαστές να αποχωρήσουν από το κτίριο.\nΠαράλληλα, η κλοπή μπιτονιών από πρατήριο στα Εξάρχεια έθεσε την Αστυνομία σε καθεστώς «κόκκινου συναγερμού», καθώς υπάρχει ο φόβος ότι τα καύσιμα αυτά θα αποτελέσουν την πρώτη ύλη για την κατασκευή βομβών μολότοφ.\nΕκτός του Πολυτεχνείου και της αμερικανικής πρεσβείας, στόχοι θεωρούνται και τα αστυνομικά τμήματα του κέντρου της Αθήνας, αλλά και πέριξ αυτού. Για αυτόν τον λόγο έχουν συστηθεί ειδικές ομάδες περιφρούρησης. Οι άνδρες που θα συμμετάσχουν θα είναι εφοδιασμένοι με ένα μικρό... οπλοστάσιο για να αντικρούσουν τις πιθανές επιθέσεις που θα δεχτούν.\nΚλείνουν τρεις σταθμοί μετρό\nΜε εντολή της Ελληνικής Αστυνομίας, προκειμένου να διασφαλιστεί η ασφαλής μετακίνηση του επιβατικού κοινού λόγω των εκδηλώσεων για το Πολυτεχνείο στο κέντρο της Αθήνας, αύριο Σάββατο θα κλείσουν διαδοχικά οι παρακάτω σταθμοί του Μετρό: Μέγαρο Μουσικής στις 15.00, Ευαγγελισμός στις 16.30 και Σύνταγμα στις 16.30. Ωστόσο, τα δρομολόγια του μετρό θα διεξάγονται κανονικά και οι συρμοί θα διέρχονται χωρίς στάση από τους παραπάνω σταθμούς.\nMarkopoulo Park: Οκτώ συναρπαστικές ιπποδρομίες, ενισχυμένο...\n«Tρελάθηκε» η τύχη στην Κεφαλονιά - 500.000 ευρώ για έναν...


ROOMS στο θέατρο Αλκμήνη – θεατρο.gr\nMay 8, 2019 Chrysa Chrysa ΠΑΡΑΣΤΑΣΕΙΣ 0\nΣτις 16, 17 και 18 Μαΐου στο Θέατρο Αλκμήνη η ομάδα PhysicalTheatre “Nimertis” παρουσιάζει τη νέα της παραγωγή με τίτλο “Rooms”, μία παράσταση εμπνευσμένη από το διήγημα του Έντγκαρ Άλλαν Πόε «Ο άνθρωπος του πλήθους», σε σκηνοθεσία – χορογραφία της Μαίρης Τσαρέα.\nΙστορίες ανθρώπων της διπλανής πόρτας χαμένες μέσα στο πλήθος και την ανωνυμία. Δωμάτια που κρύβουν ανεκπλήρωτες ζωές, αναπάντεχες συναντήσεις, ανομολόγητα συναισθήματα. Δωμάτια γεμάτα έρωτα, πλήξη, μοναξιά, βία… Δωμάτια μνήμης.\nΧρησιμοποιώντας τους κώδικες του PhysicalTheatre (σωματικό θέατρο)η ομάδα “Nimertis” στοχάζεται πάνω στις σύγχρονες ζωές μας, το άτομο και το πλήθος ακολουθώντας διαδρομές ανθρώπων πίσω από τοίχους και κλειστές πόρτες.\nΚομμώσεις : 7ο Ε.Κ. Α’ Πειραιά / Κωνσταντίνα Ρέμε


Σας καλούμε να προσέλθετε στο Δημαρχείο (αίθουσα «Β. Γκατσόπουλος» Δήμου Κηφισιάς) την 06-03-2019, ημέρα Τετάρτη και ώρα 19:30, στην 6η τακτική συνεδρίαση του Δημοτικού Συμβουλίου, με θέματα:\n1. Συζήτηση επί της πρότασης του Συνοικιακού Συμβουλίου Ν. Κηφισιάς – Ούλεν.\n2. Λήψη Απόφασης περί εξειδίκευσης πίστωσης προϋπολογισμού έτους 2019 για την διεξαγωγή εκδήλωσης για τους πολίτες, με θέμα «ΚΟΥΛΟΥΜΑ 2019», που θα πραγματοποιηθεί την 11.03.2019 (Καθαρά Δευτέρα) στο πάρκο «Ανδρέα Παπανδρέου» στην Ν. Ερυθραία και σε περίπτωση κακοκαιρίας στο κλειστό του προπονητηρίου «Φ. Βαρδαξής» στην Ν. Ερυθραία.\n3. Λήψη Απόφασης περί εξειδίκευσης πίστωσης προϋπολογισμού έτους 2019 για την διοργάνωση μίας σειράς από εκδηλώσεις από τους Βρεφονηπιακούς - Παιδικούς Σταθμούς του Δήμου ενόψει της Εθνικής Επετείου της 25ης Μαρτίου με καλεσμένους τους γονείς – κηδεμόνες των παιδιών.\n4. Λήψη Απόφασης περί εξειδίκευσης πίστωσης προϋπολογισμού έτους 2019 για την ενοικίαση ηχητικού συστήματος για τους εορτασμούς της 25ης Μαρτίου 2019.\n5. Λήψη Απόφασης περί εξειδίκευσης πίστωσης (αρ. 203 N. 4555/2018), σε βάρος του Κ.Α. 15.6474.07 προϋπολογισμού έτους 2019, για την επανεκτύπωση του τουριστικού οδηγού του Δήμου Κηφισιάς.\n6. Ανάκληση της υπ΄ αριθμ. 695/2018 απόφασης Δημοτικού Συμβούλιου και λήψη νέας απόφασης για την μίσθωση κάδων για αποκομιδή οικοδομικών υλικών, λόγω αδυναμίας εκτέλεσης με ίδια μέσα (αρ. 61 Ν. 3979/2011) .\n7. Έγκριση 1ης Αναμόρφωσης Προϋπολογισμού του Ν.Π.Δ.Δ. «ΔΗΜΗΤΡΙΟΣ ΒΙΚΕΛΑΣ» οικ. έτους 2019.\n8. Αποδοχή παραίτησης και αντικατάσταση Προέδρου του Ν.Π.Δ.Δ. «ΚΟΙΝΩΝΙΚΗ ΜΕΡΙΜΝΑ» του Δήμου Κηφισιάς.\n9. Αποδοχή παραίτησης αναπληρωματικού μέλους στη «Σχολική Επιτροπή Δήμου Κηφισιάς Α/θμιας Εκπ/σης».\n10. Τροποποίηση της υπ’ αρ. 23/2019 απόφασης του Δημοτικού Συμβουλίου περί συγκρότησης Τριμελούς Επιτροπής Διενέργειας Δημοπρασιών.\n11. Έγκριση εφαρμογής (λειτουργία) χρήσεως «κομμωτήριο», σε ακίνητο, επί της οδού Δροσίνη 5, Ο.Τ. 41 στην Κηφισιά.\n12. Έγκριση Πρωτοκόλλου Προσωρινής και Οριστικής Παραλαβής και επιστροφή εγγυητικής του έργου «Κατασκευή Εσωτερικών Κουφωμάτων Χρωματισμοί και Εγκαταστάσεις Προκατασκευασμένου Βοηθητικού Κτηρίου στη Δημοτική Ενότητα Κηφισιάς».\n13. Λήψη απόφασης για την συνομολόγηση επενδυτικού δανείου με σκοπό την «Ενεργειακή Αναβάθμιση του Οδοφωτισμού του Δήμου Κηφισιάς. Ενδεικτικό ύψος προϋπολογιστικής δαπάνης 5.039.449,28 (με ΦΠΑ 24%) .\n14. Εξουσιοδότηση Δημάρχου Κηφισιάς, για υπογραφή συμβολαιογραφικής πράξης δήλωσης των χώρων στάθμευσης, στη νέα πτέρυγα του 1ου Δημοτικού Σχολείου Κηφισιάς, σύμφωνα με το έργο: «1ο Δημοτικό Σχολείο Κηφισιάς (Ανάπλαση – αναδιαρρυθμίσεις διατηρητέου και προσθήκη πτέρυγας)».\n15. Διάλυση εργολαβικής σύμβασης και επιστροφή εγγυητικής καλής εκτέλεσης του έργου: «Διάνοιξη και διαμόρφωση πεζοδρόμου Μελά στο Μορτερό» του πρώην Δήμου Νέας Ερυθραίας.\n16. Επί αιτήματος για πρακτική άσκηση του σπουδαστή Λαμπριανίδη Θεόδωρου του Αλεξάνδρου με την ειδικότητα του Τεχνικού Η/Υ του Ι.Ι.Ε.Κ. ΑΚΜΗ, στη Διεύθυνση Προγραμματισμού, Επιχειρηματικότητας, Οργάνωσης και Πληροφορικής του Δήμου.\n17. Επί της 633/2018 απόφασης της Οικονομικής Επιτροπής, που αφορά τον καθορισμό αμοιβής του Δικηγόρου κ. Λεπίδα Γεωργίου για παράσταση ενώπιον του Ειρηνοδικείου Νέας Ιωνίας (Γεν. Αριθμός Κατάθεσης 5024/2018 αγωγής).\n18. Επί της 634/2018 απόφασης της Οικονομικής Επιτροπής, που αφορά τον καθορισμό αμοιβής του Δικηγόρου κ. Λεπίδα Γεωργίου, για κατάθεση κλήσης και παράσταση ενώπιον του Μονομελούς Πρωτοδικείου Αθηνών.\n19. Επί της 635/2018 απόφασης της Οικονομικής Επιτροπής, που αφορά τον καθορισμό αμοιβής του Δικηγόρου κ. Λεπίδα Γεωργίου, για παράσταση ενώπιον του Ειρηνοδικείου Νέας Ιωνίας (Γεν. Αριθμός Κατάθεσης 5020/2018 αγωγής).\n20. Επί της 38/2019 απόφασης της Οικονομικής Επιτροπής για τον καθορισμό της αμοιβής των Δικηγόρων κ.κ. Κωνσταντίνου Δεμερτζή, Άννας – Σοφίας Σοφού και Ιωάννη - Δωρόθεου Παπαρρηγόπουλου, για τη σύνταξη έφεσης και τυχόν προσθέτων λόγων, τον προσδιορισμό και τη συζήτηση της εφέσεως κατά της με αριθμό 1200/2015 αποφάσεως του Πολυμελούς Πρωτοδικείου Αθηνών.\n21. Επί της 39/2019 απόφασης της Οικονομικής Επιτροπής για τον καθορισμό της αμοιβής του Δικηγόρου Εμμ. Φραντζεσκάκη να παρασταθεί ενώπιον του Ελεγκτικού Συνεδρίου κατά τη δικάσιμο της 06.03.2019 προκειμένου να εκπροσωπήσει τον Δήμο Κηφισιάς.\n22. Επί της 45/2019 απόφασης της Οικονομικής Επιτροπής που αφορά τον καθορισμό αμοιβής του δικηγόρου κ. Πηνιαλίδη Αλέξανδρου να παρασταθεί ενώπιον του Β΄ Τριμελούς Εφετείου Πλημ/των Αθηνών κατά τη δικάσιμο της 27ης Μαρτίου 2019.\n23. Επί της 46/2019 απόφασης της Οικονομικής Επιτροπής που αφορά τον καθορισμό αμοιβής του δικηγόρου κ. Πηνιαλίδη Αλέξανδρου να παραστεί την 12η Μαρτίου 2019 ενώπιον του Μονομελούς Εφετείου Αθηνών.\n24. Επί της 47/2019 απόφασης της Οικονομικής Επιτροπής που αφορά τον καθορισμό αμοιβής της δικηγόρου κ. Φωτοπούλου Γεωργίας να παραστεί την 28η Μαρτίου 2019 ενώπιον του Ειρηνοδικείου Αμαρουσίου (Διαδικασία Περιουσιακών – Εργατικών Διαφορών).\n25. Συμπλήρωση της υπ’ αρ. 27/2019 απόφασης του Δημοτικού Συμβουλίου σχετικά με τον καθορισμό αμοιβής της δικηγόρου κ. Αγγελικής Χαροκόπου.\n26. Λήψη απόφασης για τον Απολογισμό Οικονομικού Έτους 2018 του Ν.Π.Δ.Δ. «ΑΝΘΟΚΟΜΙΚΗ ΕΚΘΕΣΗ» Δήμου Κηφισιάς.\n27. Μετατροπή χώρου διαδοχικής ταφής Γουλανδρή Ευάγγελου (οικογενειακού τάφου) σε τάφο «τιμής ένεκεν».\n28. Μετατροπή του τάφου τριετούς χρήσης του Μουρσελά Κωνσταντίνου, σε τάφο «τιμής ένεκεν».\n29. Λήψη απόφασης για την καταστροφή άχρηστου υλικού.\n30. Επί αιτήματος για διαγραφή κύριας οφειλής 80,00€ από παράβαση Κ.Ο.Κ. .\n31. Επί αιτήματος για διαγραφή κύριας οφειλής 160,00€ από παραβάσεις Κ.Ο.Κ. .\n32. Επί αιτήματος για διαγραφή κύριας οφειλής 80,00€ από παράβαση Κ.Ο.Κ. .\nΗμερομηνία :12 Μάρτιος 2019


Αναμφισβήτητα, ένα έμφραγμα είναι ένα δύσκολο γεγονός, τόσο για τον ασθενή όσο και για το οικογενειακό του περιβάλλον. Πάντα υπάρχει ο φόβος ότι, αν δεν προσέξει κανείς, μπορεί να έρθει ένα δεύτερο, ενδεχομένως μοιραίο επεισόδιο. Γι' αυτό, κατά την έξοδο από το νοσοκομείο, ο ασθενής συνήθως κάνει μια εκτεταμένη συζήτηση με τον θεράποντα ιατρό και λαμβάνει σαφείς οδηγίες για τη σταδιακή αποκατάστασή του και τη φυσιολογική επάνοδό του στη συνηθισμένη του καθημερινότητα. Επιπλέον, ο ασθενής παρακολουθείται κατά τακτά χρονικά διαστήματα για να μπορέσει να έχει, όσο το δυνατόν, μια πιο πλήρη δραστηριότητα, παρόμοια με εκείνη που είχε πριν από το έμφραγμα.\nΤα περισσότερα άτομα, έπειτα από ένα οξύ έμφραγμα μυοκαρδίου, μπορούν να έχουν μια φυσιολογική ζωή και να είναι παραγωγικά για πάρα πολλά χρόνια μετά. Βέβαια, έπειτα από ένα έμφραγμα μπορεί να επέλθουν κάποιες αλλαγές. Πάντως, οι πιο πολλοί είναι ικανοί να επιστρέψουν στην εργασία τους κανονικά δύο εβδομάδες έως τρεις μήνες μετά το έμφραγμα. Αυτό, φυσικά, πρέπει να γίνεται πάντα σε συνεννόηση με το γιατρό, ο οποίος θα καθορίσει αν η συγκεκριμένη δουλειά είναι κατάλληλη για έναν ασθενή ο οποίος έχει περάσει έμφραγμα.\nΟι περισσότερα ασθενείς, λίγες εβδομάδες μετά από ένα χωρίς επιπλοκές έμφραγμα είναι ικανοί να έχουν πλήρη σεξουαλική δραστηριότητα, αρκεί να το θέλουν και να είναι ικανοί για μια μέτρια σωματική δραστηριότητα. Εντούτοις, φαίνεται ότι μετά το έμφραγμα οι ασθενείς έχουν την τάση να είναι λιγότερο σεξουαλικά ενεργοί. Αυτό σε μεγάλο βαθμό οφείλεται σε δύο λόγους: από τη μία υπάρχει ο φόβος ότι μπορεί με το σεξ να προκληθεί ένα νέο ισχαιμικό επεισόδιο και, από την άλλη, υπάρχει μια δυσκολία τόσο από την πλευρά των γιατρών όσο και από την πλευρά των ασθενών να συζητήσουν το συγκεκριμένο θέμα. Μάλιστα, σε μια πρόσφατη μελέτη διαπιστώθηκε ότι μόνο το 40% των ανδρών και το 20% των γυναικών συζητούν με το γιατρό τους για τη δυνατότητα σεξουαλικής δραστηριότητας στον επόμενο χρόνο μετά το έμφραγμα.\nΗ σεξουαλική δραστηριότητα μετά την ανάρρωση από ένα έμφραγμα είναι σχετικά ασφαλής και ο κίνδυνος είναι σχεδόν αμελητέος. Η πιθανότητα το σεξ να προκαλέσει έμφραγμα σε έναν υγιή άνθρωπο είναι περίπου 2 στο εκατομμύριο. Οταν ένα άτομο πάσχει από στεφανιαία νόσο, ο κίνδυνος γίνεται περίπου ένα στις πενήντα χιλιάδες. Οπως φαίνεται, αν και ο κίνδυνος στα άτομα με στεφανιαία νόσο αυξάνεται, εξακολουθεί να παραμένει πολύ μικρός. Μάλιστα, στα άτομα που ασκούνται συστηματικά μετά το έμφραγμα, ο κίνδυνος είναι παρόμοιος με ένα υγιές άτομο που δεν έχει στο ιστορικό του στεφανιαία νόσο.\nΗ έλλειψη σεξουαλικής δραστηριότητας μπορεί να προκαλέσει κατάθλιψη και να επιβαρύνει ψυχολογικά ένα άτομο έπειτα από έμφραγμα, ανεξάρτητα από το φύλο ή την ηλικία. Τα πράγματα μπορεί να χειροτερέψουν αν προστεθεί ο φόβος ενός νέου επεισοδίου και η απώλεια της σεξουαλικής επιθυμίας ή ικανοποίησης λόγω των φαρμάκων. Το σεξ είναι σημαντικό κομμάτι της ζωής ενός ανθρώπου. Γι' αυτό η αναζήτηση συμβουλής είναι απαραίτητη. Ακόμη και αν ο γιατρός ξεχάσει να το αναφέρει, πρέπει οπωσδήποτε ο ασθενής να το συζητήσει.


ΕΝΑ BLOG ΓΙΑ ΤΟΝ ΟΑΕΔ: 11/16/14\nΤΟ ΜΕΓΑΛΟ ΜΑΣ ΤΣΙΡΚΟ (Πολυτεχνείο 1973)\nΟ Χρήστος Καϊστριώτης σε μια πλήρη αναφορά για όσους βρήκαν το θάνατο στη διάρκεια\nτης αιματηρής καταστολής της εξέγερσης του Νοέμβρη του 1973. Τι αναφέρει το πόρισμα\nΤσεβά, η έκθεση του Εθνικού Ιδρύματος Ερευνών, τι προκύπτει από άλλα στοιχεία. Ο πραγματικός αριθμός των νεκρών της εξέγερσης του Πολυτεχνείου παραμένει ανεξιχνίαστος. Δύο μέρες μετά την εισβολή των τανκς στο Πολυτεχνείο, το καθεστώς αναγνώρισε επίσημα την ύπαρξη 11 νεκρών.\nΣυμπληρώνονται φέτος σαράντα ένα χρόνια από την ηρωική εξέγερση στο Πολυτεχνείου ενάντια στην ξενοκίνητη χούντα των Συνταγματαρχών.\nΣαράντα ένα χρόνια από το κορυφαίο εκείνο γεγονός αντιφασιστικής – αντιιμπεριαλιστικής πάλης του λαού μας που αποτυπώθηκε στη συνείδησή του σαν το σύμβολο των αγώνων του για Εθνική ανεξαρτησία, Λαϊκή κυριαρχία, κοινωνική προκοπή και ειρήνη.\nΑναρτήθηκε από ΛΑΤΣΗ ΧΑΙΝΤΗ στις 10:44 π.μ. Δεν υπάρχουν σχόλια:


Παραλίες | KENSHŌ Boutique Hotel\nΦημισμένες οι παραλίες των Κυκλάδων και πολύ περισσότερο εκείνες της Μυκόνου αποτελούν πόλο έλξης τουριστών και δίνουν την δυνατότητα για ατελείωτες ώρες χαλάρωσης και απόλαυσης των δροσερών νερών του Αιγαίου.\nH πανέμορφη παραλία που γνωρίζετε, απάνεμη και φιλόξενη, γίνεται πόλος έλξης, ενώ φιλοξενεί και αρκετές επιλογές για φαγητό. Είναι ιδανικό αγκυροβόλιο για τα σκάφη αναψυχής.\nΗ πιο VIP και κοσμική παραλία της Μυκόνου, προσφέρει εξεζητημένες υπηρεσίες στους επισκέπτες της ενω διαθέτει λευκή άμμο και σμαραγδένια νερά.\nΦημισμένη παραλία με χοντρή άμμο στα νότια του νησιού.\nΑποτελεί τη διασημότερη παραλία του νησιού, καθώς εδώ πραγματοποιούνται πολλά πάρτυ.\nΕδώ πραγματοποιείται στα τέλη Σεπτεμβρίου, το πιο γνωστό πανηγύρι του νησιού, του Αη Γιαννιού. Από εδώ μπορείτε να δείτε τη Δήλο. Διαθέτει πολύ καλές ταβέρνες.\nΒρίσκεται στη Δυτική Ακτή του νησιού, με θέα στη Δήλο και τη Ρήνεια. Στο αριστερό άκρο της αμμουδιάς βρίσκεται το παλιό εκκλησάκι του Αγίου Στεφάνου.\nΌμορφη παραλία του νησιού, απομονωμένη για όλους όσοι δεν αγαπούν την πολυκοσμία.\nΜια επίσης όμορφη, μεγάλη και δημοφιλής παραλία του νησιού. Τελευταία “στάση” της θαλάσσιας συγκοινωνίας με λάντζες, που ξεκινούν από τον Πλατύ Γιαλό.\nΜεγάλη και δημοφιλής παραλία στο νότιο τμήμα του νησιού. Τη συναντάμε ανάμεσα στην Ελιά και την παραλία του Καλαφάτη.\nΕίναι μικρή, δεν είναι κοσμική και έχει φανατικούς λάτρεις.\nΠολύ κοντά στον οικισμό του Ορνού, βρίσκεται στο λεγόμενο «μάτι» του Βορρά. Καλή επιλογή για όλους όσοι κάνουν surf.\nΤη συναντάμε μόλις δέκα λεπτά με τα πόδια από το κέντρο της Χώρας. Είναι εκτεθειμένη στους Βόρειους ανέμους.\nΠολυσύχναστη παραλία με μεγάλη και ιδιαίτερα τουριστική παραλία με άμμο στο νότιο τμήμα του νησιού. Είναι περιτριγυρισμένη από ξενοδοχεία και οργανωμένη, με ομπρέλες και ξαπλώστρες.\nΟ ιδανικός προορισμός για όλους όσοι λατρεύουν το windsurfing. Έχει εκπληκτικά νερά, είναι βορεινή και θα την βρείτε συνήθως με αέρα.


Αν θέλετε το ξενοδοχείο κοντά σε γήπεδα ή άλλες αθλητικές εγκαταστάσεις, το Athens Poseidon Hotel είναι η μόνη επιλογή σας.\nΟλυμπιακό γήπεδο Τάε Κβο Ντο και Χάντμπολ (Tae Kwon Do & Handball)\nΤο Ολυμπιακό Κλειστό Γυμναστήριο Φαλήρου, δίπλα στη στάση του Τραμ «Δέλτα Φαλήρου», χτίστηκε για τις ανάγκες των Ολυμπιακών αγώνων της Αθήνας του 2004 και φιλοξένησε τους αγώνες των αθλημάτων Τάε Κβον Ντο και χάντμπολ. Είναι ένα σύγχρονο γυμναστήριο που μπορεί να φιλοξενήσει μέχρι και 4.000 ενθουσιώδεις θεατές. Το ελλειψοειδές σχήμα της μεταλλικής στέγης του το κάνει να μοιάζει με το Στάδιο Ειρήνης και Φιλίας στον Φαληρικό όρμο για αυτό και έχει χαρακτηριστεί σαν το μικρό ΣΕΦ. Στις μοναδικές ιδιαιτερότητές του προσθέστε ακόμα μία: ο χώρος των κερκίδων και της αρένας είναι μεταβλητός, ανάλογα με την εκδήλωση που φιλοξενεί.\nΔημοτικό Αθλητικό Κέντρο Π. Φαλήρου\nΡΕΣΤΕΙΟ, περιλαμβάνει: Μια μεγάλη κολυμβητική δεξαμενή διαστάσεων 33,00×25,00×2,00, για την εξυπηρέτηση της υδατοσφαίρισης, της αγωνιστικής κολύμβησης και των προγραμμάτων ελεύθερης κολύμβησης ενηλίκων, εκγύμνασεις ατόμων με ειδικές ανάγκες και αποθεραπείας τραυματισμών. Μια μικρή κολυμβητική δεξαμενή διαστάσεων 12,00×8,00×0,70, για την εκμάθηση κολύμβησης και εκτέλεσης του προγράμματος της γυμναστικής (Acqua Aerobic). Ένα υδροθεραπευτήριο (Σάουνα – Υδρομασάζ) σε χρήση αθλητών και μελών του ΔΑΚ, για χαλάρωση, αποθεραπεία και φυσική αγωγή. Μια αίθουσα γυμναστικής για την εκτέλεση των προγραμμάτων μαζικού αθλητισμού και την εκγύμναση των αθλητών. Λουτρά – αποδυτήρια , ανδρών και γυναικών για αθλητές και αθλούμενους.\nΙΩΑΝΝΗΣ ΧΡΥΣΑΦΗΣ, περιλαμβάνει: Ένα στίβο για τα αθλήματα του κλασικού αθλητισμού και τα προγράμματα φυσικής κατάστασης. Ένα γήπεδο ποδοσφαίρου αποκλειστικά για τις ακαδημίες ποδοσφαίρου και το κοινό. Ένα γήπεδο βόλεϋ για το κοινό Τρία γήπεδα τένις για το κοινό και τις ακαδημίες των συλλόγων. Δύο γήπεδα μπάσκετ για το κοινό. Ένα γυμναστήριο με όργανα για τους αθλούμενους και τους αθλητές. Λουτρά – αποδυτήρια, ανδρών – γυναικών για αθλητές και αθλούμενους.\nΟλυμπιακό Γήπεδο Μπητς Βόλεϋ (Beach Volley)\nΤο Ολυμπιακό Κέντρο Beach Volley είναι νεόκτιστη κατασκευή χωρητικότητας 9.600 θεατών σε μια έκταση 123.000 τετραγωνικών μέτρων. Το συναρπαστικό άθλημα αναδείχθηκε σε κυρίαρχο θέαμα στο ζεστό και αμμώδες περιβάλλον της παραλιακής ζώνης του Φαλήρου από τις 2 Αυγούστου 2004 όπου έγιναν τα επίσημα εγκαίνια.\nΤο στάδιο «Γεώργιος Καραϊσκάκης» είναι ένα νέο, σύγχρονο γήπεδο ποδοσφαίρου. Η ονομασία του δόθηκε προς τιμήν του αρχιστράτηγου Γεωργίου Καραϊσκάκη (1782-1827), που σκοτώθηκε στο Νέο Φάληρο, πολύ κοντά στην τοποθεσία του σημερινού γηπέδου, κατά την Επανάσταση του 1821. Είναι η έδρα του Ολυμπιακού, του Εθνικού Πειραιώς (η ομάδα διατηρεί το δικαίωμα χρήσης αλλά χρησιμοποιεί το γήπεδο στο Ελληνικό), του Ατρόμητου Πειραιώς εφόσον αγωνίζεται σε επαγγελματικές κατηγορίες και της Εθνικής ομάδας ποδοσφαίρου. Παλιότερα το χρησιμοποιούσε και η Προοδευτική ως έδρα της. Βρίσκεται στον Πειραιά (στο Νέο Φάληρο) και απέχει 2 χλμ από το κέντρο της πόλης, 10 χλμ από την Αθήνα και 32 χλμ. από το αεροδρόμιο Ελευθέριος Βενιζέλος. Το γήπεδο ανήκει στην Ελληνική Ολυμπιακή Επιτροπή (που διατηρεί την κυριότητα), η χρήση του όμως παραχωρήθηκε το 2003 μέσω της Γενικής Γραμματείας Αθλητισμού στον ερασιτέχνη Ολυμπιακό Σ.Φ.Π. για 49 χρόνια. Το στάδιο Καραϊσκάκη κατασκευάστηκε αρχικά, ως «Ποδηλατοδρόμιο», το 1895 για τους πρώτους σύγχρονους Ολυμπιακούς Αγώνες την επόμενη χρονιά. Το 1964 ανακατασκευάστηκε και μετονομάστηκε σε στάδιο «Γεώργιος Καραϊσκάκης». Τα εγκαίνια του σταδίου έγιναν στις 11 Μαρτίου του 1964 και το κόστος του ήταν 20.000.000 δραχμές. Το νέο γήπεδο Καραϊσκάκη, κατασκευάστηκε την περίοδο 2003-2004 σε χρόνο ρεκόρ (14 μήνες) και το έργο παραδόθηκε τον Ιούνιο του 2004. Χρησιμοποιήθηκε στη διάρκεια των Ολυμπιακών Αγώνων της Αθήνας, καθώς διεξήχθησαν αγώνες του τουρνουά ποδοσφαίρου.\nTo Στάδιο Ειρήνης και Φιλίας (ή ΣΕΦ όπως είναι επίσης γνωστό από τα αρχικά του ονόματός του) είναι κλειστό γήπεδο ιδιοκτησίας του Ελληνικού Δημοσίου. Βρίσκεται στο Φάληρο του Πειραιά, απέναντι από το Στάδιο Γεώργιος Καραϊσκάκης. Έχει χωρητικότητα 12.940 θεατών και απέχει 10 χλμ από το κέντρο της Αθήνας. Αποτελεί έδρα της ομάδας μπάσκετ του Ολυμπιακού. Tο ΣΕΦ κτίστηκε το 1985. Είναι το πλέον πολυ-λειτουργικό κλειστό γήπεδο στην Ελλάδα, καθώς εκτός από μπάσκετ μπορεί επίσης να φιλοξενήσει αγώνες στίβου, βόλεϊ, γυμναστικής, παγοδρομιών, super-cross και άλλων αθλημάτων, καθώς και ποικίλες διοργανώσεις όπως συναυλίες, συνέδρια και εκθέσεις. Το 1991 έλαβε το Χρυσό Βραβείο στον παγκόσμιο διαγωνισμό που διοργάνωσε το IAKS (International Working Group for the Construction of Sports and Leisure Facilities), για την λειτουργικότητα και την ποιότητά του. Το 2004 ανακατασκευάστηκε για να φιλοξενήσει τους αγώνες βόλεϊ των Ολυμπιακών Αγώνων της Αθήνας.\nΔικτυακός τόπος | Δείτε τη διαδρομή προς την στο χάρτη\nΔημοτικό Αθλητικό κέντρο Αλίμου\nΤο αθλητικό κέντρο Αλίμου διαθέτει δύο θερμαινόμενες πισίνες. Η μια Ολυμπιακών διαστάσεων, πενηντάρα, (50μ. x 25μ.) με οκτώ διαδρομές και η άλλη εκμάθησης (10μ. x 12,5μ.) η οποία είναι σκεπαστή. Έχουν φιλοξενηθεί πολλοί διεθνείς αγώνες και χαρακτηρίζεται από τα πλέον σύγχρονα του λεκανοπεδίου αλλά και πανελλαδικά. Αποτελεί τη φυσική έδρα του Ναυτικού Ομίλου Καλαμακίου (Ν.Ο.Κ.) ο οποίος μεταξύ άλλων διαθέτει αγωνιστικό τμήμα κολύμβησης όσο και εκμάθησης καθώς επίσης και τμήματα υδατοσφαίρισης ανδρών, εφήβων και παίδων.\nΤο Δημοτικό Πάρκο Αθλητισμού και Αναψυχής κατασκευάστηκε με τις υψηλότερες ποιοτικές, τεχνολογικές και περιβαλλοντικές προδιαγραφές και περιλαμβάνει: • Ανοιχτό Κολυμβητήριο με πισίνα ολυμπιακών διαστάσεων(25Χ50μ) , παιδική πισίνα (6Χ12μ) και κτίριο αποδυτηρίων. • Γήπεδο ποδοσφαίρου διαστάσεων 51Χ88μ και κτίριο αποδυτηρίων. • Κτίριο καφετέριας και αίθουσας πολλαπλών χρήσεων. • Παιδική χαρά εμβαδού 1.000 τ.μ.\n• Μονοπάτι περπατήματος κλειστής διαδρομής 654 μέτρων και πλάτους 2,5 μέτρα (περιμετρικά της περιοχής του γηπέδου ποδοσφαίρου και του κολυμβητηρίου). • Υπαίθριος χώρος στάθμευσης αυτοκινήτων. • Ζώνη πρασίνου.


Newsorama: Αν είσαι ανύπαντρη χωρίς παιδιά, η παρακάτω έρευνα σε αφορά\n29 Ιουνίου, 2019 - Σχέσεις\nΑν είσαι ανύπαντρη χωρίς παιδιά, η παρακάτω έρευνα σε αφορά - Αντετοκούνμπο: Θέλω να παίξω με την Εθνική στο Παγκόσμιο της Κίνας - Αυτά είναι τα 3 πιο βαρετά ζώδια - Πανελλήνιες 2019: Πώς να υπολογίσετε τα μόριά σας - Μαθητές σχολείων, επισκέφθηκαν το εργοστάσιο της Nissan στην Βαρκελώνη - Πανελλήνιες 2019: Πτώση σε πολυτεχνικές, ιατρικές και νομικές σχολές δείχνουν τα αποτελέσματα - Ερντογάν για S-400: Δεν κάνω πίσω στην αγορά, τα βλέμματα στραμμένα στην παράδοση - Πετρόπουλος: Ο Μητσοτάκης λέει στους νέους ότι δε συμφέρει να είναι ασφαλισμένοι - Το νόστιμο ψάρι που μπορεί να σκοτώσει όποιον το φάει - Κυριάκος Μητσοτάκης: Το έθνος μας μεγαλουργεί πάντα μόνο όταν είναι ενωμένο\nNewsorama > Γυναίκα > Σχέσεις > Αν είσαι ανύπαντρη χωρίς παιδιά, η παρακάτω έρευνα σε αφορά\nΟ Καθηγητής της συμπεριφοριστικής επιστήμης Paul Dolan είπε στην «The Guardian» ότι ενώ «οι παντρεμένοι άνθρωποι είναι πιο ευτυχισμένοι από τους ανύπαντρους, αυτό ισχύει μόνο επειδή απαντούν την ώρα που είναι ο σύζυγός τους παρών. Όταν όμως λείπει, μιλάμε για δυστυχία. Και καταλήγουμε στο ότι η πιο υγιής και χαρούμενη πληθυσμιακή ομάδα είναι οι γυναίκες που δεν έχουν παντρευτεί και δεν έχουν κάνει παιδιά».\nΔες κι αυτό: Οι 6 καταπληκτικοί λόγοι να είσαι single (για πάντα)\nΗ έρευνα που έχει βασιστεί σε δεδομένα από το ATUS (American Time Use Survey), έπειτα από δημοσκόπηση σε διάφορα είδη ανθρώπων -single, παντρεμένοι, χωρισμένοι και χήροι- για να συγκρίνει τα επίπεδα ευτυχίας. Σε αντίθεση με τις γυναίκες, οι άντρες είναι πιο ευτυχισμένοι μετά το γάμο, γιατί νιώθουν ότι ηρεμούν. Ή τουλάχιστον έτσι νομίζουν. «Ωστόσο, ο παντρεμένος άντρας παίρνει λιγότερα ρίσκα και βγάζει περισσότερα λεφτά. Η γυναίκα, αντιθέτως, πρέπει να ανεχτεί πολλά και πεθαίνει νωρίτερα, συγκριτικά με το αν παρέμενε single».\nΗ έρευνα «μίλησε», αλλά ακόμα και αυτό δεν μπορεί να είναι απόλυτο. Είναι πάντοτε προτιμότερο να είσαι καλά με τον εαυτό σου, είτε είσαι single είτε παντρεμένη, και να ξέρεις ότι είναι μία επιλογή που έχεις κάνει χωρίς πιέσεις και κοινωνικά πρέπει. Και αυτό σε κάνει σίγουρα χαρούμενη.\nΑντετοκούνμπο: Θέλω να παίξω με την Εθνική στο Παγκόσμιο της Κίνας


Οι κίτρινες κάρτες της ομάδας μας! – Apollon365\nΟι κίτρινες κάρτες της ομάδας μας!\nΜετά από τέσσερα παιχνίδια πρωταθλήματος που έδωσε η ομάδα μας αφού ήδη δύο έχουν αναβληθεί και θα γίνουν μέσα στον Γενάρη, λόγω των ευρωπαϊκών μας υποχρεώσεων, οι ποδοσφαιριστές μας έχουν εισπράξει μέχρι στιγμής έξι κίτρινες κάρτες.\nΒάση της τροποποίησης για τις τιμωρίες από τις κίτρινες κάρτες, οι ποδοσφαιριστές χάνουν αγώνα όταν συμπληρώσουν τρεις κάρτες. Μ΄αυτά τα δεδομένα λοιπόν Ζελάγια και Άλεφ έχουν από δύο και στην επόμενη κάρτα θα πρέπει να μείνουν εκτός, ενώ Άλλαν και Πέδρο πήρα από μία!


Ημερίδα "Το ευρωπαϊκό πρόγραμμα υποτροφιών Marie Sklodowska Curie Actions και η σημασία του για τη σταδιοδρομία και την κινητικότητα των ερευνητών" | Εθνικό Κέντρο Τεκμηρίωσης - ΕΚΤ\nΗμερίδα "Το ευρωπαϊκό πρόγραμμα υποτροφιών Marie Sklodowska Curie Actions και η σημασία του για τη σταδιοδρομία και την κινητικότητα των ερευνητών"\nΤο Εθνικό Κέντρο Τεκμηρίωσης (ΕΚΤ), Εθνικό Σημείο Επαφής για τον Ορίζοντα 2020 (Horizon 2020) και ο Σύλλογος Υποτρόφων Marie Curie Ελλάδος (Greek Chapter of Μarie Curie Alumni Association) σας προσκαλούν στην ημερίδα που διοργανώνουν για την παρουσίαση των υποτροφιών του προγράμματος Marie Sklodowska Curie Actions (MSCA) του Oρίζοντα 2020 (Πρόγραμμα Πλαίσιο Έρευνας και Καινοτομίας της ΕΕ) και της σημασίας τους για τους ερευνητές. Η ημερίδα διοργανώνεται με την υποστήριξη της Γενικής Γραμματείας Έρευνας και Τεχνολογίας.\nΗ εκδήλωση θα πραγματοποιηθεί την Παρασκευή 22 Απριλίου 2016, στην Αθήνα, στο Εθνικό Ίδρυμα Ερευνών (Αμφιθέατρο Λ. Ζέρβας, Βασ. Κωνσταντίνου 48).\nΗ εκπρόσωπος της Ευρωπαϊκής Επιτροπής Μαρία Τσιβερτάρα θα παρουσιάσει το πρόγραμμα εργασίας και τις προκηρύξεις για τη διετία 2016-2017. Το ΕΚΤ θα παρουσιάσει στατιστικά στοιχεία για την ελληνική συμμετοχή στο πρόγραμμα, όπως προκύπτουν από τις σχετικές εκδόσεις και μελέτες του, καθώς και από τις δράσεις του ως Εθνικό Σημείο Επαφής για τον Ορίζοντα 2020.\nΟι δράσεις Marie Sklodowska-Curie, με προϋπολογισμό περίπου 6 δισ. ευρώ (2014-2020), υποστηρίζουν την κινητικότητα των ερευνητών εντός και εκτός Ευρώπης, τη μεταφορά τεχνογνωσίας και την προσέλκυση ή τον επαναπατρισμό των καλύτερων ερευνητών από άλλες χώρες στην Ευρώπη. Η έρευνα μπορεί να διεξαχθεί σε οποιονδήποτε τομέα της επιστήμης ή της τεχνολογίας. Σύμφωνα με τα στατιστικά στοιχεία του προγράμματος MSCA, όπως θα παρουσιαστούν από το ΕΚΤ, στο πλαίσιο των προκηρύξεων 2014 και 2015 έχουν δοθεί 81 ευρωπαϊκές και 5 διεθνείς υποτροφίες σε Έλληνες ερευνητές.\nΗ ημερίδα θα κλείσει με την παρουσίαση του συλλόγου υποτρόφων Marie Curie (MCAA) και θα ακολουθήσει ανοικτή συζήτηση για τη σημασία του προγράμματος για την κινητικότητα και ερευνητική σταδιοδρομία.\nΟ σύλλογος υποτρόφων Marie Curie (MCAA) είναι ένας διεθνής μη-κερδοοσκοπικός οργανισμός, που ιδρύθηκε το 2012 υπό την αιγίδα της Ευρωπαϊκής Επιτροπής. Η συμμετοχή στον σύλλογο είναι ανοικτή σε όσους έχουν επωφεληθεί χρηματοδότησης από προγράμματα Marie Sklodowska-Curie, και οι οποίοι ανέρχονται σε περίπου 50.000 ερευνητές μέχρι σήμερα. Ο MCAA υποστηρίζει τη δικτύωση των υποτρόφων και τους παρέχει μια σειρά υπηρεσιών, όπως ευκαιρίες χρηματοδότησης, ενημέρωση σε θέματα έρευνας και πλατφόρμα εύρεσης θέσεων εργασίας. Ο Σύλλογος Υποτρόφων Marie Curie Ελλάδος (Greek Chapter of MCAA) ιδρύθηκε το 2015 με στόχο την προώθηση των δράσεων Marie Sklodowska-Curie στην Ελλάδα.\nΗ είσοδος στην εκδήλωση είναι ελεύθερη, αλλά απαιτείται εγγραφή στη διεύθυνση: http://www.ekt.gr/el/event-registration\nΠληροφορίες: Εθνικό Κέντρο Τεκμηρίωσης, Μαρία Σαμαρά, E-mail: samara@ekt.gr


Πέθανε ο δημοσιογράφος Δημήτρης Αλειφερόπουλος | iefimerida.gr\nΝΕΑ ΑΠΩΛΕΙΑ ΓΙΑ ΤΟΝ ΔΗΜΟΣΙΟΓΡΑΦΙΚΟ ΚΟΣΜΟ\nΝέα απώλεια για τον δημοσιογραφικό κόσμο της χώρας. Λίγες ώρες μετά τον θάνατο του Βασίλη Μπεσκένη, ένας ακόμη δημοσιογράφος έφυγε από τη ζωή.\nΟ Δημήτρης Αλειφερόπουλος, σε ηλικία μόλις 47 ετών, πέθανε σήμερα νοσηλευόμενος σε νοσοκομείο της Αθήνας, μετά από άνιση μάχη με τον καρκίνο.\nΝΔ: Βαθιά θλίψη\n«Με βαθιά θλίψη πληροφορηθήκαμε ότι έχασε τη μάχη για τη ζωή, μόλις στα 47 του χρόνια, ο Δημήτρης Αλειφερόπουλος. Ο Δημήτρης υπήρξε ένας εξαιρετικός και πολύ αγαπητός συνάδελφος, που διακρίθηκε για το ήθος και τον επαγγελματισμό του. Στους οικείους του εκφράζουμε τα πιο θερμά μας συλλυπητήρια».\nΧρηστίδης: Μας σόκαρε όλους\nΜε ανάρτησή του στα social media, ο εκπρόσωπος Τύπου του ΠΑΣΟΚ Παύλος Χρηστίδης δήλωσε σοκαρισμένος.\n«O Δημήτρης Αλειφερόπουλος ήταν από τους πρώτους κοινοβουλευτικούς που συνεργάστηκα. Πίστευε στη νέα γενιά, ήταν πάντα ευγενής και αγαπούσε πολύ την δουλειά του. Η ξαφνική ασθένεια του μας σόκαρε όλους. Η απώλεια του είναι δυσαναπλήρωτη. Καλό ταξίδι Δημήτρη».


ΕΥΒΟΪΚΟΣ ΤΥΠΟΣ - ΟΙ ΕΞΙ ΔΡΑΣΕΙΣ ΣΤΗΡΙΞΗΣ ΑΠΟ ΠΕΡΙΦΕΡΕΙΑ ΣΤΕΡΕΑΣ\nBack Home ΤΟΠΙΚΑ ΟΙ ΕΞΙ ΔΡΑΣΕΙΣ ΣΤΗΡΙΞΗΣ ΑΠΟ ΠΕΡΙΦΕΡΕΙΑ ΣΤΕΡΕΑΣ\nΠροηγήθηκε η συνάντηση όλων των Περιφερειαρχών με τον υπουργό Εσωτερικών κ.Θεοδωρικάκο όπου δόθηκαν οι κεντρικές κατευθύνσεις. Στη συνέχεια έγινε σημαντική σύσκεψη μέσω τηλεδιάσκεψης με τους επικεφαλής των παρατάξεων του Περιφερειακού Συμβουλίου Στερεάς Ελλάδας, την οποία συγκάλεσε, ο Περιφερειάρχης κ. Φάνης Σπανός.\nΣτο πλαίσιο αυτό, ο Περιφερειάρχης ενημέρωσε τους επικεφαλής, για ένα ολοκληρωμένο σύνολο δράσεων που σχεδιάστηκαν και τίθενται σε εφαρμογή τις επόμενες μέρες από την Περιφέρεια Στερεάς Ελλάδας, με στόχο την ενίσχυση της προστασίας των πολιτών, αλλά και τη διευκόλυνση της διαβίωσής τους, ενόψει των περιοριστικών μέτρων.\nΣε συνεργασία με Ιερές Μητροπόλεις της Περιφέρειας, εξασφαλίζονται έτοιμα ζεστά γεύματα, σε ανθρώπους που στερούνται της δυνατότητας ιδιοπαρασκευής τους.\n«Πολιτεία και πολίτες, δίνουμε αυτόν τον αγώνα «χέρι χέρι». Είναι πρωτόγνωρος και δύσκολος, αλλά θα τον κερδίσουμε.\nΜε οργάνωση και υπευθυνότητα. Για να μας βρει η επόμενη μέρα, με τις λιγότερες δυνατές πληγές. Ευχαριστώ τους επικεφαλής των περιφερειακών παρατάξεων για την ουσιαστική συνδρομή τους σε αυτήν την προσπάθεια. Συνεχίζουμε», δήλωσε μετά την ολοκλήρωση της τηλεδιάσκεψης ο Περιφερειάρχης Στερεάς Ελλάδας κ. Φάνης Σπανός.\n2021-03-22 - Οι ψηφιακές δράσεις του Δήμου Χαλκιδέων


Προτεραιότητα των διοργανωτών φεστιβάλ μουσικής η υγεία και η ευημερία των θεατών - CNN.gr\nΠροτεραιότητα των διοργανωτών φεστιβάλ μουσικής η υγεία και η ευημερία των θεατών\n11:04 Τρίτη, 06 Αυγούστου 2019\n«Η μουσική είναι τέλεια, είναι εκπαιδευτική και θεραπευτική» ανέφερε η Marta Pibernat, από την Καταλονία της Ισπανίας.\n«Αλλά καταλήγουμε να πίνουμε περισσότερο από ό, τι πρέπει», παραδέχεται η φίλη της Patricia Torne, η οποία είναι επίσης από την Καταλονία, αλλά ζει στο Ηνωμένο Βασίλειο.\nΜασάζ, ρέικι, ρεφλεξολογία και θεραπεία αναστροφής εντάσσονται στο παράλληλο πρόγραμμα του Φεστιβάλ, ενώ δύο σαμάνοι προσφέρουν στους συμμετέχοντες αφαίρεση των «προγονικών τραυμάτων από το δονητικό πεδίο του DNA τους».\n«Βρήκαμε ότι όταν πηγαίνει κάποιος σε συναυλίες μειώνονται σημαντικά τα επίπεδα της κορτιζόλης της ορμόνης του στρες» αναφέρει η Daisy Fancourt, αναπληρώτρια καθηγήτρια επιδημιολογίας στο University College του Λονδίνου.\n«Και οι δύο ομάδες ήταν βιολογικά πιο ήρεμες μετά από αυτό. Αυτό δείχνει ότι ευεργετική είναι η συμμετοχή στην εκδήλωση και όχι το είδος της μουσικής» τόνισε.\n«Η εμπειρία της διαφυγής από την καθημερινότητα ωθεί τους ανθρώπους να εκφραστούν και να περάσουν χρόνο για τον εαυτό τους και αυτό είναι σημαντικό για την ευημερία τους» αναφέρει η αναπληρώτρια καθηγήτρια μουσικής εκπαίδευσης στο Πανεπιστήμιο του Κουίνσλαντ της Αυστραλίας, Julie Ballantyne. Αντικείμενο της δικής της μελέτης είναι η επίδραση των Μουσικών Φεστιβάλ στην ευεξία των ανθρώπων.\nΟ Ziggy Marley δήλωσε στο BBC ότι Φεστιβάλ όπως το Womad είναι καλά για τη συλλογική ευημερία. «Αντιπροσωπεύουν τις δυνατότητες του κόσμου. Χιλιάδες άνθρωποι μαζί ενωμένοι» υπογράμμισε.